Oare cum te simţi la 9 ani, cu o ţestoasă simpatică şi un 
frate mic şi zăpăcit, asupra căruia se îndreaptă toată atenția 
celor din jur? 


| Peter priveşte cu uimire cum Colţunaş, micul „monstru“ 
care distruge tot ce atinge, stârneşte admiraţie, pe când el e 
tratat cu indiferenţă de toată lumea. 


Romanul lui Judy Blume este o poveste înduioşătoare și 
plină de umor despre încercările lui Peter de a-şi găsi locul 
într-o familie în care fratele mai mic ocupă tot spaţiul. 


Dar Colțunaş îi va mai da de furcă lui Peter şi de acum 
încolo. Descoperiţi întâmplările prin care trec cei doi fraţi în 
următoarele volume din seria Cărțile despre Colţunaș, sem- 

“nată de una dintre cele mai îndrăgite autoare de literatură 
pentru copii. a 

„Sursa inspiraţiei pentru Colţunaș a fost fiul meu, Larry, 
aflat la vârsta când abia începuse să meargă. Dar ideea 
episodului cu Picurici [testoasa lui Peter] e luată dintr-o știre. 
Nu vreau să stric surpriza lecturii, dar să spunem că Tarry n-a 
făcut niciodată ce face Colţunaș în ultimul capitol al cărţii. Și 
asta mă bucură foarte mult!“ mărturisea Judy Blume. 

Lui Larry, 
care este o combinaţie între Peter şi Collunag, 
şi lui Willie Mae, 


care mi-a povestit despre Picurici 


Marele câștigător 


Am câștigat-o pe Picurici la petrecerea de ziua 
lui Jimmy Fargo. Toți ceilalți au plecat acasă cu peg- 
sori aurii în punguliţe de plastic. Am câștigat-o 
pentru că am ghicit că erau trei sute patruzeci şi opt 
de jeleuri în borcanul doamnei Fargo. De fapt, ne-a 
spus ea mai târziu, erau patru sute douăzeci şi trei. 
Totuşi, eu am fost cel mai aproape de adevăr. 

— Peter Warren Hatcher este marele câștigător, 
a anunţat doamna Fargo. 

La început, mi-a părut rău că n-am luat și eu un 
peștişor auriu. Apoi Jimmy mi-a dat un acvariu de 
sticlă. Înăuntru erau trei pietre şi niște apă. O ţes- 
toasă mică și verde dormea pe piatra cea mai mare. 
Toţi ceilalţi se uitau la peștișorii aurii. Ştiam ce 
gândesc. Ar fi vrut şi ei țestoase mici și verzi. 


În drum spre casă, venind de la petrecerea lui 
Jimmy, mi-am botezat testoasa Picurici. Locuiesc la 
numărul 68, pe Strada 25 de Vest. E un bloc vechi, 
dar are unul dintre cele mai bune lifturi din New 
York. Are oglinzi de jur împrejur. Te poţi vedea din 
orice unghi. Mai are și o banchetă căptușită pe care te 
poţi așeza dacă ești prea obosit ca să stai în picioare. 
Numele liftierului este Henry Bevelheimer. Ne lasă 
să-i spunem Henry, pentru că Bevelheimer e foarte 
greu de pronunţat. 

Apartamentul nostru este la etajul al doispre- 
zecelea. Dar nu trebuie să-i mai spun asta lui Henry. 
El știe deja. Cunoaște pe toată lumea din bloc. E 
așa de deștept! Ştie chiar și că am nouă ani și sunt 
în clasa a patra. 

l-am arătat-o pe Picurici imediat. 

— Am câștigat-o la aniversarea unei zile de naş- 
tere, am zis. 

— Maică-ta o să fie surprinsă, a zâmbit Henry. 


Henry a avut dreptate. Mama a fost surprinsă de-a 
binelea. A rămas cu gura căscată când i-am spus: 

— Uite ce-am câștigat la petrecerea lui Jimmy 
Fargo! 


l-am arătat testoasa mititică şi verde: 


— l-am dat deja un nume... Picurici! Nu e un 
nume grozav pentru o țestoasă? 

Mama s-a strâmbat: 

— Nu-mi place cum miroase. 

— Cum adică? am întrebat. 

Mi-am apropiat nasul de Picurici. Nu mirosea a 
nimic altceva decât a ţestoasă. „Deci Picurici miroase 
a ţestoasă“, mi-am zis. „Ei bine, așa și trebuie, pentru 
că asta este!“ 

— Şi nici nu am de gând să am grijă de ea, a 
adăugat mama. 

— Sigur că nu, i-am spus. E ţestoasa mea și eu 
sunt cel care o să aibă grijă de ea. 

— O să-i schimbi apa şi o să-i cureţi acvariul și o 
să-i dai de mâncare și tot ce mai trebuie? a întrebat. 

— Da, am zis. Ba chiar mai mult. O să am grijă 
să fie fericită. 

De data asta mama a scos un sunet ciudat. Ca 
un mormăit. 

M-am dus în camera mea. Am pus-o pe Picurici 
pe șifonier. Am încercat s-o mângăi și să-i spun că 
o să fie fericită să stea cu mine. Dar nu e ușor să 
mângâi o ţestoasă. Nu sunt moi și blănoase și nu te 
ling sau altceva. Totuși aveam, în sfârșit, propriul 
animăluţ. 

Mai târziu, spre seară, când m-am așezat la masă, 
mama mi-a spus: 

— Miroșşi a ţestoasă. Peter, du-te și spală-te pe 
mâini! 


Unii ar putea crede că mama e cea mai mare 
problemă a mea. Nu-i plac ţestoasele şi-mi spune 
mereu să mă spăl pe mâini. Asta nu înseamnă doar 
să le trec prin apă. Spălatul înseamnă că trebuie să 
folosesc săpun și să-mi frec mâinile una de alta. 
Apoi trebuie să le clătesc și să le șterg. Ar fi trebuit 
să ştiu lucrurile astea până acum. Le-am auzit de 
atâtea ori! 

Dar mama nu e cea mai mare problemă a mea. 
Și nici tata. El petrece o groază de vreme uitându-se 
la reclamele de la televizor. Asta pentru că lucrează 
în publicitate. Zilele astea, reclama lui preferată e 
cea de la Juicy-O. A făcut-o chiar el. lar președintelui 
companiei Juicy-O i-a plăcut atât de mult, încât i-a 
trimis lui tata o ladă întreagă de Juicy-O, ca să 
ajungă pentru toată familia. Custul băuturii e o 
combinaţie de portocale, ananas, grepfrut, pere și 
banane. (Și dacă vreți să știți adevărul, m-am cam 
săturat s-o beau.) Dar nici Juicy-O nu e cea mai 
mare problemă a mea. 


Cea mai mare problemă a mea este fratele meu, 
larley Drexel Hatcher. Are doi ani și jumătate. 
Toată lumea îi spune Colţunaș. Îi plâng de milă 
cand mă gândesc că o să crească mare cu un nume 
ca ăsta, dar nu suflu o vorbă. Nu e treaba mea. 

Colţunaș îmi stă mereu în drum. Strică tot ce 
vede. lar când se enervează se întinde pe podea şi 
pă. Și dă din picioare. Și dă cu pumnii. Singurele 
momente în care îmi place de el sunt acelea când 
doarme. Îşi suge patru degete de la mâna stângă şi 
plescăie. 

Când Colţunaș a văzut-o pe Picurici, a zis: 

— Ohhhhh... uite! 

lar eu i-am spus: 

— Asta e testoasa mea, ai înţeles? A mea! Să nu 
Ie atingi de ea! 

— Nu atingi... a zis Colţunaș și s-a hlizit ca un 


sinintit. 


Domnul și doamna Juicy-O 


Într-o seară, tata a venit acasă de la birou foarte 
agitat. Ne-a spus că domnul și doamna Yarby vin la 
New York. El e președintele companiei Juicy-O. Locu- 
ieste la Chicago. M-am întrebat dacă o să-i aducă lui 
tata încă o ladă de Juicy-O. Asta ar însemna c-aș fi 
nevoit să beau doar Juicy-O tot restul vieţii mele. 
Numai la gândul ăsta mi se întorcea stomacul pe dos. 

Tata mi-a spus că i-a invitat pe domnul și doamna 
Varby să stea cu noi. Mama a vrut să știe de ce nu 
puteau să stea la hotel, ca mai toată lumea care vine la 
New York. Tata a zis că ar fi putut. Dar el n-a vrut să-i 
lase. S-a gândit că s-ar simţi mai confortabil la noi. 
Mama a zis că ăsta este probabil cel mai prostesc lucru 
pe care l-a auzit vreodată. 

Dar a pregătit camera lui Colţunaș pentru musa- 
firi. A pus cearceafuri elegante și o pătură nou-nouţă 
pe patul extensibil. Asta e o canapea care poate fi 
transformată într-un pat pe timpul nopţii. E pusă 
în camera lui Colţunaș, pentru că aici era bârlogul 
nostru. Înainte să se nască el, aici stăteam la televi- 
zor. lar bunica a dormit de o grămadă de ori pe patul 
extensibil. Acum ne uităm la televizor în living. lar 
bunica nu prea mai doarme pe la noi. 

Mama a mutat pătuţul lui Colţunaș în camera 
mea. Ea zice că o să primească un pat obișnuit când 
va împlini trei ani. Sunt o mulţime de motive pentru 
care nu vreau să dorm în aceeași cameră cu Coltu- 
naș. Mi-am dat seama acum două luni, când au zu- 
grăvit dormitorul meu. A trebuit să dorm trei nopţi 
în camera lui Colţunaș, pentru că mirosul de vopsea 
mă făcea să tuşesc. În primul rând, vorbeşte în somn. 
Și dacă nu ştii despre ce-i vorba, te poţi speria rău. 
Al doilea motiv e plescăitul pe care-l scoate. E ade- 
vărat că-mi place să-l aud când sunt treaz, dar când 
încerc să adorm, mi-aş dori să fie linişte. 

Când m-am plâns că sunt nevoit să dorm cu 
Colţunaș, mama a spus: 

— E vorba doar de două nopţi, Peter. 

- O să dorm în living, am sugerat. Pe canapea... 
vau chiar pe un scaun. 

- Nu, a zis mama. O să dormi în camera ta. În 
patul tău! 

N-avea rost să mai insist. Mama n-avea de gând 
sa se răzgândească, 

A stat toată ziua în bucătărie. A stârnit o adevă- 
„tă harababură. A folosit atât de multe oale şi tigăi, 
ca lui Colţunaș nu i-au mai rămas vase pe care să le 
ızbească unele de altele. Și asta e una dintre dis- 
iracțiile lui favorite — să izbească cratiţe și tigăi. Te 
poţi alege cu o durere de cap îngrozitoare de la va- 
carmul ăla. 

Imediat după prânz, mama a extins masa pe care 
mâncăm. Noi nu avem o cameră separată în care să 
mâncăm. Când avem musafiri la cină, mâncăm în- 
ir un capăt al livingului. 

După ce a terminat de aranjat masa, mama a pus 
un vas de argint plin cu flori chiar în mijloc. l-am zis: 

— Hei, mami... arată de parcă l-ai aștepta pe 
presedinte sau așa ceva. 

— Foarte amuzant, Peter! a răspuns mama. 

Câteodată, mama râde de se prăpădește la glu- 
mele mele. Alteori se preface că nu le înţelege. Și mai 
„unt şi situaţiile când le înţelege, dar nu par să-i 


placă. Asta a fost una dintre situaţiile alea. Așa că 
am hotărât să nu mai fac alte glume înainte de masa 
de seară. 

După-amiază am fost la Jimmy Fargo. M-am în- 
tors acasă la ora patru. Am găsit-o pe mama la 
masă, mormăind ceva. Colţunaș stătea pe podea și 
se juca cu unul dintre ciorapii lui tata. Nu știu sigur 
de ce-i plac atât de mult ciorapii. dar dacă-i dai 
câteva perechi, o să se joace în liniște vreo oră. 

— Bună, mami, am ajuns, am zis. 

— Îmi lipsesc două flori, a spus mama. 

Nu știu cum și-a dat seama că lipsesc două flori 
din vasul de argint. Pentru că mai erau cel puţin o 
duzină. Dar, bineînţeles, când am verificat, am văzut 
că două tulpini rămăseseră fără nimic pe ele. 

— Nu te uita la mine, mami, am zis. Ce-aș fi făcut 
cu două flori prăpădite? 

Așa că amândoi ne-am uitat la Colţunaş. 

— Ai luat Iloricelele frumoase a lu’ mămica? l-a 
întrebat mama. 

— Nu luat, a zis Colţunaș mestecând ceva. 

— Ce ai în gură? a întrebat mama. 

Colţunaș nu i-a răspuns. 

— Arată-i lu’ mămica! 

— Nu arăt, a zis Colţunaș. 

— Ah, da! 

Mama l-a ridicat şi l-a obligat să deschidă gura. 
\ pescuit dinăuntru o petală de trandafir. 

— Ce-ai făcut cu florile lu’ mămica? a ridicat 
VOCEA. 

Începea să fie supărată de-a binelea. 

Colţunaș a râs. 

— Spune-i lu” mămica! 

— Mmmm! a zis Colţunaș. Bun, bun, bun! 

— Aaaa, nu! a ţipat mama, alergând spre telefon. 

l.-a sunat pe domnul doctor Cone. I-a spus că 
[rate-meu a mâncat două flori. Probabil că doctorul 
a intrebat ce fel de flori, pentru că mama a spus: 

— Trandafiri, cred. Dar nu pot fi sigură. S-ar 
putea ca una să fi fost o narcisă. 

A urmat o pauză lungă, cât mama a ascultat ce 
spunea doctorul. Apoi a zis: 

— Mulţumesc, domnule doctor Cone, după care 
a închis. 

— Gata cu florile, i-a zis lui Colţunaș. Ai înţeles? 

— Gata, a repetat Colţunaș. Gata... Gata... Gata. 

Mama i-a dat o lingură de sirop mentolat. Din 
ala de care iau eu când mă doare stomacul. Apoi l-a 
luat pe Colţunaș să-i facă baie. 


„Auzi, să mănânce flori!“ Mă întreb ce gust or fi 
avut. „Poate că sunt delicioase și eu nu știu, pentru 
că n-am gustat niciodată, mi-am zis“. M-am hotărât 
să aflu. Am rupt o petală de la un trandafir roz. Am 
băgat-o în gură și am încercat s-o mestec, dar n-am 
putut. Avea un gust groaznic. Am scuipat-o la gunoi. 
Ei, măcar acum știam că n-am pierdut nimic nemai- 
pomenit! 

Colţunaș a mâncat în bucătărie înainte să apară 
musafirii. Am auzit-o pe mama amintindu-i, în timp 
ce mânca: 

— Colţunaș o să fie băiat cuminte în seara asta. 
Foarte cuminte, pentru prietenii lui tati. 

— Cuminte, a zis Colţunaş. Băiat cuminte. 

— Așa e, i-a spus mama. 

În timp ce Colţunaş termina de mâncat, m-am 
schimbat și m-am ferchezuit. Urma să iau masa cu 
musafirii. Faptul că am nouă ani îmi aduce şi niște 
avantaje! 


Când tata a ajuns acasă cu familia Yarby, mama 
era deja îmbrăcată și aranjată. N-ai fi ghicit că-şi 
petrecuse mare parte din zi în bucătărie. N-ai fi 
ghicit nici că frate-meu mâncase două flori. Se simțea 


bine. Ba chiar mirosea frumos — a pudră pentru be- 
beluși. 

Doamna Yarby l-a luat imediat în braţe. Ştiam 
ca asa o să facă. Arăta ca o bunică. Genul ăsta de 
tipi face mare caz de Colţunaș. A intrat în living cu 
el cuibărit la piept. Apoi s-a așezat pe canapea și l-a 
leuănat în poală. 

— E cel mai drăguţ băieţaș! a zis doamna Yarby. 
Pur şi simplu iubesc bebelușii. 

„a pupat pe creștet. Tot aşteptam ca cineva să-i 
„pună că frate-meu nu e un bebeluș. Dar nimeni 
n a făcut-o. 

Tata a cărat valiza familiei Yarby în camera lui 
Coltunaș. Când s-a întors, m-a prezentat musafirilor. 

— Acesta este fiul nostru mai mare, Peter, le-a 
„pus soţilor Yarby. 

— Am nouă ani și sunt în clasa a patra, le-am zis. 

— Salut, Peter, a spus domnul Yarby. 

Doamna Yarby a dat din cap. Încă mai era ocu- 
piată cu frate-meu. 

— Am o surpriză pentru băieţașul ăsta drăguţ, a 
„pus. E. în valiza mea. Să mă duc s-o aduc? 

— Da, a ţipat Colţunaș. Du-te și adu... du-te și 


adu! 


Doamna Yarby a râs, de parcă asta ar fi fost cea 
mai bună glumă pe care o auzise vreodată. 

— Mă întorc imediat, i-a spus lui Colţunaș, apoi 
l-a pus jos și a fugit să-şi găsească valiza. 

S-a întors cu un cadou legat cu o fundă roşie. 

— Ohhhh! a țipat Colţunaș, căscându-și larg 
ochii. 

— Bravo! a bătut el din palme. 

Doamna Yarby l-a ajutat să-și despacheteze sur- 
priza. Era un tren cu cheiţă, care făcea un zgomot 
îngrozitor. De fiecare dată când întâlnea un obstacol, 
se întorcea și o lua în direcţia opusă. Lui Colţunaș îi 
plăcea grozav. Lui îi place orice lucru care face 
zgomot. 

— E un tren drăguţ, am zis. 

Doamna Yarby s-a întors spre minc: 

— O, am ceva și pentru tine... ăă... ăă... 

— Peter, i-am amintit. Numele meu este Peter. 

— Da. Ei, mă duc să aduc și cadoul tău. 

Doamna Yarby a ieșit din nou din cameră. De 
data asta s-a întors cu un pachet turtit. Era și ăsta 
ambalat — cu fundă roşie și tot ce-i trebuie. Mi l-a 
dat. Colţunaș a lăsat deoparte trenul, cât să vadă ce 
am primit. Am scos cu grijă hârtia — în caz că mama 
voia s-o păstreze şi ca să-i arăt doamnei Yarby că 

am iai multă grijă de lucruri decât fratele meu. Nu 
unt sigur că a băgat de seamă. Cadoul meu s-a 
dovedit a fi un dicţionar mare cu poze. De felul celor 
cure mi-ar fi plăcut pe când aveam vreo patru ani. 
Cel pe care-l primisem când eram mic se afla acum 
i rultul de cărţi al lui Colţunaș. 

- Nu ştiu prea multe despre băieţii mari, a zis 
doamna Yarby. Aşa că doamna de la magazin mi-a 
n că o carte frumoasă ar fi o idee bună. 

„O carte frumoasă ar fi fost o idee bună“, m-am 
vandit. „Dar un dicţionar cu poze! Ăsta e pentru 
I«beluşi!“ Folosesc un dicţionar obișnuit de când 
am împlinit opt ani. Dar mi-am dat seama că trebuie 
i liu politicos, așa că am zis: 

— Vă mulţumesc foarte mult. Este exact ceea ce 
mi-am dorit dintotdeauna. 

— Sunt așa de bucuroasă! a zis doamna Yarby. 

A oftat prelung și s-a așezat pe canapea. 

Tata s-a oferit să le aducă soţilor Yarby ceva de 
bäut. 

— Bună idee... bună idee, a zis domnul Yarby. 

— Ce să fie? a întrebat tata. 

— Ce să fie? a repetat domnul Yarby, râzând. 
Tu ce crezi, Hatcher? Juicy-O! Noi numai asta 


bem. E bună pentru sănătate! a spus domnul Yarby 
bătându-se cu pumnul în piept. 

— Desigur, a spus tata, ca și cum ar fi știut asta 
dintotdeauna. Juicy-O pentru toată lumea! i-a zis 
mamei, iar ea s-a dus în bucătărie să aducă sucul. 

În timp ce tata şi domnul Yarby discutau despre 
Juicy-O, Colţunaș s-a făcut nevăzut. A apărut din 
nou tocmai când mama servea pe toată lumea cu un 
pahar din băutura favorită a domnului Yarby. Căra 
cu el o carte — vechiul și jerpelitul meu dicţionar cu 
poze. identic cu cel pe care-l primisem de la familia 
Yarby. 

— Uite, a zis Colţunaș, cățărându-se în poala 
doamnei Yarby. Uite carte. 

Aș fi vrut să dispar. Cred că mama și tata ar fi 
vrut același lucru. 

— Uite carte! 

Acum Colţunaș îl ţinea deasupra capului. 

— Aveam nevoie de altul, i-am explicat. Chiar 
aveam. Din cel vechi cad foile. 

Am încercat să râd. 

— Se poate returna, a spus doamna Yarby. E o 
prostie să-l păstrezi dacă ai deja unul. 

Părea jignită. De parcă era vina mea că-mi adu- 
sese ceva ce aveam deja. 

- AL MEU! a spus Colţunaș. A închis cartea și a 
„rans-o la piept. AL MEU... AL MEU... AL MEU... 

- Gestul contează. a zis mama. A fost foarte 
dragut din partea dumneavoastră să vă gândiţi la 
baietii noștri. 

Apoi s-a întors spre Colţunaș: 

— Acum lasă cartea deoparte, Colţunel. 

— Nu-i ora de culcare a lui Colţunaș? a sugerat 
tata, 

— Ba da. Cred că da, a spus mama, luându-l pe 
Uoltunaş. 

— Spune noapte bună, Colţunel. 

— Noapte bună, Colţunel, a spus frate-meu, fă- 
candu-ne cu mâna. 

Colţunaș ar fi trebuit să adoarmă înainte să ne 
asezăm la masă. Dar pentru orice eventualitate, 
mama i-a pus un milion de jucărioare în pătuţ ca 
si-i dea de lucru. Nu ştiu pe cine credea că păcălește. 
Pentru că toți știam că frate-meu putea să se capere 
si să iasă din pătuţ ori de câte ori voia. 

S-a ţinut deoparte până când am ajuns la friptura 
de vită. Apoi a apărut, cărând acvariul lui Picurici. 
S-a dus fix la doamna Yarby. Credea că e noua lui 


prietenă. 

— Uite, a zis, băgându-i-o pe Picurici sub nas. 
Uite-o pe Picurici. 

Doamna Yarby a ţipat ascuţit: 

— Vai, nu pot să suport reptilele! Ia chestia aia 
de lângă mine! 

Colţunaș părea dezamăgit. Așa că i-a arătat-o pe 
Picurici domnului Yarby. 

— Uite, a zis. 

— HATCHER! a izbucnit domnul Yarby. Fă-l să 
ia chestia aia de aici! 

M-am întrebat de ce domnul Yarby îi spunea lui 
tata „Hatcher“. Nu știa că prenumele lui e Warren? 
Și nu mi-a plăcut nici că familia Yarby o numise pe 
Picurici „chestie“. 

Am sărit, 

— Dă-mi-o mie! i-am spus lui Colţunaș. 

Am luat-o pe Picurici cu tot cu acvariu şi m-am 
dus drept în camera mea. Mi-am cercetat testoasa 
pe toate părțile. Părea în regulă. Nu voiam să fac o 
scenă în fața musafirilor, dar eram furios! Cu ade- 
vărat furios! Puştiul ăla știe că nu are voie să se 
atingă de testoasa mea! 

— Peter, m-a strigat tata, vino și termină de 
mâncat. 


Când m-am întors la masă, am auzit-o pe doam- 
na Yarby spunând: 

— Trebuie să fie interesant să ai copii. Noi nu 
avem. 

— Dar dacă am fi avut, i-a spus domnul Yarby 
lui tata, i-am fi învățat să fie manierați. Cred cu 
tarie în educația de modă veche. 

— Şi noi, Howard, a zis tata cu o voce pierită. 

Cred că domnul Yarby avea, nu glumă, tupeu să 
„ugereze că nu eram bine educați. Nu m-am pre- 
licut că-mi plăcea vechitura aia stupidă de dicționar 
cu poze? Dacă asta nu înseamnă o bună educaţie, 
atunci nu ştiu ce poate fi! 

Mama s-a scuzat şi l-a dus pe Colţunaș înapoi în 
camera mea. Cred că l-a pus din nou în pătuţ. Sper 
ci i-a spus să nu se mai atingă de lucrurile mele. 

N-a mai dat niciun semn până la desert. Însă 
chiar în momentul în care mama turna cafeaua, a 
dat buzna înăuntru, având pe faţă masca de gorilă 
pe care o folosisem de Halloween. E o mască de 
cauciuc foarte realistă. Cred că de-asta doamna 
Yarby a tipat atât de tare. Dacă n-ar fi făcut așa un 
lărăboi, probabil că mama n-ar fi vărsat cafea pe 
loată podeaua. 


ar: 


Tata l-a apucat pe Colţunaș și i-a scos masca de 
gorilă. 

— Nu-i nimic de râs, Colţunaș, a zis. 

— De râs, s-a hlizit Colţunaş. De râs, de râs, de 
râs Colţunaș! 

— Chiar așa, Hatcher. Educaţie de modă veche! 

Sunt sigur că în momentul ăla lui tata îi părea 
rău că familia Yarby nu se cazase la hotel. 


M-am dus în cele din urmă la culcare pe la zece. 
Colţunaș era în pătuţul lui, plescăind de zor. Mi-am 
zis că n-o să mai adorm niciodată! Dar cred că până 
la urmă am reușit. M-am trezit la un moment dat, 
când Colţunaș a început să bolborosească. Zicea: 
„Bau-ba-mami-mami-ha-ba-şi“, orice o mai fi în- 
semnând şi asta. Nici măcar nu m-am speriat. Am 
șoptit „Gura!“. Şi-a tăcut. 

A doua zi, dis-de-dimineaţă, am simţit ceva 
ciudat pe braţ. La început nu m-am trezit. Era ca o 
gâdilătură și am crezut că face parte din visul meu. 
Insă pe urmă am avut senzaţia că cineva se holba la 
mine. Așa că am deschis ochii. 

Colţunaș stătea și se uita la mine și Picurici se târa 
pe braţul meu. Cred că frate-meu şi-a dat seama că 
eram pe cale să-l ucid, pentru că s-a aplecat şi m-a 

pupat. Așa face când mama e supărată pe el. Crede că 
nimeni nu-i poate rezista când devine așa de simpatic. 
Si «le cele mai multe ori îi merge cu mama. Dar nu cu 
mine! Am sărit, am pus-o pe Picurici înapoi în acvariu 
«i i-am tras lui Colţunaş una la fund. Tare. A început 
sil răcnească. 

Tata a năvălit în camera mea. Era încă în pijama. 

— Ce se petrece aici? a șoptit. 

Eu am arătat cu degetul spre Colţunaș și el spre 
mine. 

Tata l-a apucat pe Colţunaș și l-a dat jos. 

— Culcă-te la loc, Peter, a zis. E abia șase dimineaţa. 

Am mai dormit încă o oră, apoi m-am trezit 
intr-un vacarm îngrozitor. Colţunaș se juca cu noul 
lui trenuleţ. I-a trezit pe toţi, inclusiv pe cei doi 
Varby. Dar de data asta n-au avut pe cine să dea 
vina, Chiar ei îi dăduseră trenul. 

Micul dejun s-a desfășurat în tăcere. Nimeni 
n-avea mare lucru de spus. Domnul Yarby a băut 
două pahare de Juicy-O. Apoi i-a spus lui tata că el 
si doamna Yarby și-au făcut bagajele. Urmau să 
plece la hotel imediat ce terminau de mâncat. Tata 
a spus că înţelege, că apartamentul e prea mic 
pentru atâţia oameni. Mama n-a zis nimic. 


Apoi s-a auzit vocea bubuitoare a domnului Yarby, 
care intrase în dormitorul lui Colţunaș să-şi ia valiza: 

— HATCHER! 

Tata a alergat spre dormitor. L-au urmat mama 
„ doamna Yarby. Apoi eu. Când am ajuns acolo, 
| am văzut pe Colţunaș cocoţat pe valiza familiei 
Vurby. O decorase cu vreo sută de timbre verzi. De 
„enul celor pe care mama le primeşte la supermarket. 

— Uite, a zis Colţunaș. Lite... mumos. 

A râs. Nimeni n-a mai făcut-o. Apoi a lins ultimul 
timbru verde și l-a trântit chiar în mijlocul valizei. 

— Gata toate, a cântat Colţunaș, cu mâinile 
ridicate în sus. 

Mama a avut nevoie de o jumătate de oră ca să 
dezlipească timbrele de la magazin și să curețe 
valiza familiei Yarby. 

Săptămâna următoare, tata s-a întors de la birou 
si a adunat toate cutiile de Juicy-O din casă. Le-a 
aruncat la gunoi. Mama nu s-a simţit prea bine 
stiind că tata a pierdut un contract atât de important. 
Dar tata i-a spus să nu se îngrijoreze. Juicy-O nu se 
vindea prea bine în magazine. Nimeni nu părea să 
se omoare după combinaţia aceca de portocale, grep- 
frut, ananas, pere și banane. 

— Ştii, tati, am băut Juicy-O doar ca să fiu poli- 
ticos. Nu mi-a plăcut deloc! am zis. 

— Ştii ce e nostim, Peter? a spus tata. Nici eu nu 
prea m-am omorât după el! 


Câinele familiei 


Nimeni nu a spus vreodată pe șleau că fratele 
meu a fost motivul pentru care tata a pierdut con- 
tractul cu Juicy-O, deşi toţi credeau asta. Tata a zis 
că e bucuros că a scăpat de domnul Yarby. Acum 
putea să le acorde mai mult timp celorlalţi clienţi ai 
săi, de pildă companiei Pici-Cleta“. Tata se ocupă 
de noua lor reclamă de la televizor. 

M-am gândit că ar putea să mă folosească pe 
mine în reclamă, pentru că pot să stau în cap. Dar 
cl mi-a spus că nu are nevoie de nimeni care să stea 
în cap. 


* Numele companiei se bazează pe un joc de cuvinte; aceasta vinde 
triciclete, adică un fel de biciclete pentru „pici“ — „piciclete“ (n. trad). 


Bunica m-a învăţat să stau în cap când am dor- 
mit la ca acasă. Pot să stau chiar și trei minute. 
Le-am arătat mamei, lui tata și lui Colţunaș ce pot 
să fac, chiar în living. Toată lumea a fost impresio- 
nată, dar în mod special Colţunaș. A vrut să facă și 
el ca mine. Așa că l-am întors cu capul în jos și am 
încercat să-l învăţ. Dar cădea mereu pe spate. 

La scurt timp după ce am învăţat să stau în cap, 
Colţunaș a încetat să mai mănânce. Dintr-odată. 
Într-o zi l-am văzut mâncând normal, apoi, a doua 
zi, nimic. 

— Nu papă! i-a zis Colţunaș mamei. 

Timp de trei zile, nu i-a datprea mare importanţă. 
Când a văzut însă că nu voia cu niciun chip să 
mănânce, mama s-a supărat. 

— Trebuie să mănânci, Colţunaș, a spus. Nu vrei 
să crești mare și puternic? 

— Nu crește! a zis Colţunaș. 

În seara aceea, mama i-a spus lui tata cât de 
îngrijorată era din pricina lui Colţunaș. Așa că tata 
a început să facă tot felul de scamatorii pentru cl, în 


timp ce mama, aplecată deasupra scaunului lui, 


incerca să-i bage mâncare în gură. Dar nimic nu 
dadea rezultate. Nici măcar jongleriile cu portocale. 

În cele din urmă, mamei i-a venit extraordinara 
idee ca eu să stau în cap în timp ce ea îi dă de mân- 
care lui Colţunaș. Nu eram prea încântat să stau în 
cap în bucătărie. Podeaua e îngrozitor de tare acolo. 
Dar mama m-a implorat. 

— Colţunaș trebuie să mănânce. E foarte impor- 
tani. Te rog să ne ajuţi, Peter, mi-a zis. 

Aşa că am stat în cap. Când m-a văzut întors cu 
susul în jos, Colţunaș a bătut din palme şi a râs. 
Când râde, deschide gura. În momentul ăla, mama 
ia îndesat o bucată de cartof copt în gură. 

Dar în dimineaţa următoare am pus piciorul în 
prag. 

— Nu! Nu vreau să stau în cap în bucătărie. Și 
nicăieri altundeva! am adăugat. Și dacă nu mă 
grăbesc, o să întârzii la școală. 

— Nu-ţi pasă dacă fratele tău moare de foame? 

— Nu! i-am zis. 

— Peter, ce lucru îngrozitor poţi să spui! 

— Ei... o să mănânce când i se face foame. De ce 
nu-l laşi pur și simplu în pace?! 


În după-amiaza aceea, când m-am întors de la 
şcoală, l-am găsit pe frate-meu stând pe podeaua 
bucătăriei şi jucându-se cu niște cutii de cereale, 
stafide şi caise uscate. Mama îl implora să mănânce. 

— Nu, nu, nu! striga Colţunaș. Făcea o mizerie 
îngrozitoare, aruncând totul pe podea. 

— le rog să stai în cap, Peter, a zis mama. Doar 
așa o să mănânce. 

— Nu! i-am spus. Nu o să mai stau niciodată în 
cap. 

M-am dus în camera mea și am trântit ușa. 
M-am jucat cu Picurici până la cină. Nimeni nu-și 
face griji pentru mine, ca pentru Colţunaș. Dacă 
m-aş fi hotărât să nu mai mănânc, probabil că nici 
n-ar fi observat! 

În seara aceea, în timpul cinei, Colţunaș s-a 
ascuns sub masa din bucătărie. 

— Sunt un căţel. Ham... ham... ham! 

Nu-mi era ușor să mănânc în timp ce Colţunaș 
mă trăgea de picioare. Am așteptat ca tata să spună 
ceva. Dar n-a făcut-o. 


In cele din urmă, mama a sărit de pe scaun. 


— Ştiu! a spus. Dacă Colţunaș e un căţel, vrea să 
mănânce sub masă. 

Dacă e să mă-ntrebaţi pe mine, lui Colţunaș nu 
i a dat prin minte aşa ceva. Dar i-a plăcut grozav 
ideea. A lătrat şi a dat din cap. Așa că mama i-a 
pregătit farfuria și i-a pus-o sub masă. Apoi s-a 
aplecat şi l-a mângâiat ca și cum ar fi fost un câine 
adevărat. 

— Eu aș zice să nu-i dăm nas, a zis tata. 

Mama nu a răspuns. 

Colțunaş a mâncat două înghitțituri. 

Mama a fost mulțumită. 

După o săptămână în care a mâncat sub masă, 
mă simțeam ca şi cum am fi avut într-adevăr un 
caine. M-am gândit ce grozav ar fi fost să-l putem 
schimba pe Colţunaș pe un cocker. Asta mi-ar fi 
rezolvat toate problemele. L-aş fi plimbat, i-aş fi 
dat să mănânce și m-aș fi jucat cu el. L-aş fi lăsat 
chiar să doarmă noaptea pe marginea patului meu. 
Insă bineînţeles că asta era doar o speranţă deșartă. 
I'rate-meu e aici şi-aici o să rămână. lar eu nu prea 


am ce să fac în privinţa asta. 


Bunica a venit cu un milion de idei despre cum 
am putea să-l facem pe Colţunaș să mănânce. L-a 
păcălit cu milk-shake-uri făcute în robotul de 
bucătărie. Când Colţunaş nu era atent, arunca 
înăuntru un ou. Apoi i-a spus că dacă bea tot, va 
descoperi o surpriză. Prima dată a crezut-o. Şi-a 
terminat milk-shake-ul. Dar tot ce-a descoperit a 
fost fundul paharului. Nu era nicio surpriză. S-a 
supărat așa de tare, c-a aruncat paharul. S-a făcut 
bucățele. După asta, bunica a plecat. 

În ziua următoare, mama l-a târât pe Colţunaș 
în cabinetul doctorului Cone, care i-a spus să-l lase 
în pace pe Colţunaș, fiindcă o să mănânce când i se 
va face foame. 

l-am reamintit mamei că-i spusesem același 
lucru — și pe gratis! Dar cred că mama nu ne-a 
crezut pe niciunul dintre noi, pentru că l-a mai dus 
pe Colţunaș la încă trei doctori. Niciunul dintre ei 
nu a putut descoperi nimic în neregulă cu frate-meu. 
Unul chiar i-a sugerat mamei să-i gătească lui 
Colţunaș mâncărurile preferate. 

Așa că în seara aceea mama a făcut cotlete de 
miel doar pentru Colţunaș. Noi ceilalți am mâncat 


locană. I-a servit, sub masă, cele două cotlete mici 
de miel, așezate pe farfuria lui. Numai mirosul lor 
ti făcea stomacul să ghiorţăie. M-am gândit că e o 
răutate din partea mamei să le prepare doar pentru 
Colţunaș, nu și pentru mine. 

Colţunaș s-a uitat câteva minute la cotletele de 
miel. Apoi a împins farfuria. 

— Nu, a zis, nu miel! 

— Colţunel... o să mori de foame! a strigat 
mama. Trebuie să mănânci! 

— Nu miel! Fulgi de porumb, a zis Colţunaş. 
Vrea fulgi de porumb! 

Mama s-a grăbit să-i aducă lui Colţunaș cerealele. 

— Poţi să mănânci cotletele, dacă vrei, Peter, 
mi-a spus mie. 

M-am aplecat după ele şi m-am servit. Mama i-a 
dat lui Colţunaş castronul cu cereale. Dar nu le-a 
mâncat. Stătea la picioarele mele și mă privea de 
jos. Mă privea cum îi mâncam cotletele. 

— Mănâncă-ţi cerealele! a zis tata. 

— NU! NU PAP CEREALE! a ţipat Colţunaș. 

Tata era de-a dreptul furios. Se făcuse roșu ca 


racul. 


39 


— Colţunaș, o să-ţi mănânci cerealele sau o să ţi 
le pun în cap! a zis. 

„Până la urmă, o să fie amuzant“, mi-am zis; iar 
cotletele erau într-adevăr gustoase. Am înmuiat 
osul în niște ketchup și l-am ronţăit. 

Colţunaș s-a prostit cu cerealele cam un minut. 
Apoi s-a uitat la tata şi a zis: 

— NU PAP... NU PAP... NU PAP! 

Tata s-a șters la gură cu șerveţelul, și-a dat la o 
parte scaunul și s-a ridicat de la masă. A luat cas- 
tronul cu cereale într-o mână și pe Colţunaș în 
cealaltă. l-a dus pe amândoi în baie. M-am luat 
după ei, ciugulind un os, ca să văd ce se întâmplă. 

Tata l-a pus pe Colţunaș în cadă și i-a vărsat tot 
castronul de cereale în cap. Colţunaș a tipat. E clar, 
poate să ţipe foarte tare. 

Tata mi-a făcut semn să mă întorc în bucătărie. 
A revenit şi el după un minut. Am stat jos și am 
terminat de mâncat. Colţunaș continua să tipe. 
Mama voia să meargă la el, dar tata i-a spus să 
rămână pe loc. Era sătul de maimuţărelile lui 
Colţunaș la masă. 

Cred că mama era ușurată că tata luase taurul 
de coarne. Măcar o dată frate-meu primise ce merita. 
Și m-am bucurat! 

În ziua următoare, Colţunaș a stat din nou la 
masă. În scăunelul lui roşu cu picioare lungi, unde 
îi era locul. A mâncat tot ce i-a pus în faţă mama. 

— Nu mai e căţel, ne-a spus. 

Și, multă vreme după întâmplarea asta, expresia 
lui preferată a fost „pap sau pun în cap“. 

Fratele meu e o pasăre 


Locuim în apropiere de Central Park”. Când e 
vreme frumoasă, îmi place să mă joc aici după ce 
ies de la şcoală. Am voie să mă plimb dacă sunt 
însoţit de prieteni. Mama nu vrea să mă-nvârt prin 
parc de unul singur. 

În primul rând, pentru că Jimmy Fargo a fost jefuit 
aici de trei ori — de două ori i-au furat bicicleta și o dată 
i-au cerut banii. Numai că n-avea deloc bani la el. 

N-am fost jefuit niciodată. Dar probabil că odată 
si-odată o să fiu. Tata m-a învăţat ce să fac. Le dai 


* Parc de dimensiuni foarte mari, situat în zona centrală a orașului 
New York. Este unul dintre cele mai vizitate parcuri din Statele Unite 
(n. trad). 


hotilor ce vor si încerci să te fereşti de loviturile la 
cap. 

Uncori, după ce eşti jefuit, trebuie să mergi la 
poliție. Te uiţi la pozele unor infractori ca să vezi 
dacă-i recunoști pe cei care te-au prădat. 

Cred c-ar fi ca lumea să mă uit la toate fotografi- 
ile alea. Nu c-aș vrea să fiu jefuit, pentru că asta ar fi 
de-a dreptul înspăimântător. Doar că Jimmy Fargo 
vorbeşte mereu despre cum a mers el la poliţie. 

Odată, tata a fost jefuit în metrou de două fete şi 
un tip. l-au luat portofelul și servieta. El încă mai 
merge cu metroul, spre deosebire de mama. Fa 
circulă doar cu autobuze și taxiuri. 

Și mama, și tata mă avertizează mereu să nu vor- 
besc niciodată cu necunoscuţi în pare. Pentru că o 
grămadă de vânzători de droguri se învârt pe-acolo. 
Dar să te droghezi e o prostie mai mare decât să 
fumezi, așa că nimeni nu o să mă agate cu asta! 

Locuim pe latura de vest a parcului. Dacă vreau 
să ajung la grădina zoologică sau la trăsuricile cu 
ponei trebuie să-l traversez până în zona de est. 
Câteodată, mama se plimbă prin parc împreună cu 
Colţunaş. Lui îi plac mult animalele. Mai ales 
maimuţele. Îi mai plac şi baloanele umplute cu 


heliu. Dar de fiecare dată când mama îi cumpără 
unul, el îi dă drumul. Cred că-i place să-l vadă 
imălțându-se în aer. Mama zice că sunt bani irosiţi și 
că n-o să-i mai cumpere baloane până când nu 
promite că nu le mai dă drumul. 

Duminica, traficul prin parc e oprit și poţi să 
mergi peste tot cu bicicleta, fără să te temi că vei fi 
călcat de un șofer nebun. Chiar şi Colţunaș poate să 
meargă. Are o tricicletă mică, marca Pici-Cleta, 
primită cadou de la clientul lui tata. Când pedalează, 
imită zgomotele de motocicletă, strigând: „Vruum 
— vruum — vruum!“ 

Toamna, frunzele se închid la culoare și cad din 
copaci. Uneori se formează grămezi mari de frunze 
pe pământ. E haios să te învârți și să te arunci prin 
ele. Niciodată nu am văzut frunze roșu-aprins, 
galbene şi portocalii până în ziua când tata ne-a 
dus cu mașina la ţară. La New York, din cauza 
poluării, frunzele nu ajung să aibă culori aprinse. Și 
e păcat. Pentru că frunzele galbene, portocalii şi 
roșii chiar arată ca lumea! 

Într-o după-amiază însorită, l-am sunat pe 
Jimmy Fargo şi ne-am dus în parc. Jimmy e singurul 
puști din bloc care îmi e coleg de clasă. Asta dacă 

n-o pui la socoteală pe Sheila. Şi eu nu o pun! Stă 
în blocul meu, la etajul al zecelea. Henry, liftierul, 
face mereu glume pe seama mea și a Sheilei. Crede 
că ne simpatizăm. Adevărul e că nu pot s-o sufăr. 
Face pe deșteapta. Dar am descoperit că majoritatea 
fetelor sunt așa! 

Cel mai mare defect al Sheilei e că încearcă mereu 
să mă atingă. Și când reuşeşte, strigă: „Peter are 
păduchi! Peter are păduchi!“ Nu mă mai sperii de 
păduchi. Când eram în clasa a doua, mă examinam 
mereu să văd dacă nu cumva am. Dar n-am găsit 
niciunul. Până în clasa a patra, majoritatea copiilor au 
renunțat la chestia asta cu păduchii. Dar nu şi Sheila. 
O ţine sus și tare. Așa că prefer să păstrez distanța. 

Mama crede că Sheila e cea mai grozavă. „E aşa de 
deşteaptă“, zice mama. „Și într-o zi va fi o adevărată 
frumuseţe.“ Ei, asta chiar că e tare! Pentru că Sheila 
seamănă destul de mult cu maimuţele după care e 
atât de înnebunit Colţunaș. Așa că probabil o să i se 
pară frumoasă unui maimuţoi! Dar mie, niciodată. 

Eu și cu Jimmy avem locul ăsta special cu niște 
stânci unde ne place să ne jucăm când suntem în 
parc. Ne căţărăm pe ele și ne jucăm de-a agenţii 
secreţi. Jimmy poate să imite tot felul de accente 


străine. Probabil pentru că tatăl lui e actor cu 
jumătate de normă. Când nu joacă, predă cursuri la 
Colegiul Orășenesc”. 

Azi, când am ajuns la locul nostru cu stânci, cine 
credeţi că era cocoţată acolo? Sheila! Se prefăcea că 
citeşte o carte. Dar cred că de fapt ne aștepta, pe 
mine şi pe Jimmy. Ca să vadă ce-o să facem când o 
s-o găsim căţărată pe stâncile noastre. 

— Hei, Sheila! am zis. Alea sunt stâncile noastre. 

— De unde până unde? a întrebat. 

— Hai, Sheila, a spus Jimmy, căţărându-se și el. 
Stii că eu şi cu Peter stăm aici. 

— Cu atât mai rău pentru voi, a zis Sheila. 

— Sheila, du-te și găsește-ţi altă stâncă! am strigat. 

— Îmi place asta, a zis ea, ca și cum tot parcul ar 
li fost al ei. De ce nu vă găsiţi voi altă stâncă? 

Tocmai atunci, cine credeţi c-a trecut pe alee? 
Colţunaș. Mama era chiar în spatele lui, zbierând: 

— Colţunel... așteapt-o pe mămica! 

Dar când Colţunaș se pune în mișcare, nu mai 
așteaptă pe nimeni. 

Urmărea niște porumbei. 


* Instituţie de învăţământ (în afara liceelor şi universităților) unde 
se predau diferite cursuri pentru tineri şi adulţi (n. trad.). 

— Pii, pii... porumbel, striga. 

Lui frate-meu îi plac păsările. Dar pur și simplu 
nu pricepe că păsările n-o să se lase prinse de el. 

— Bună, mami, am zis. 

Mama s-a oprit din alergat. 

— Peter, ce bine că te-am văzut! Nu pot să mă 
ţin după Colţunaş. 

— Doamnă Hatcher, doamnă Hatcher! a strigat 
Sheila, dându-se jos de pe stânca noastră. ÎI păzesc 
eu pe Colţunaș. O să am mare grijă de el. Pot, 
doamnă Hatcher? Haideţi, vă rog! cerșea stăruitor 
Sheila, sărind în sus și-n jos. 

Jimmy mi-a tras un cot în coaste. Credea că mama 
o să-i dea voie Sheilei să aibă grijă de Colţunaș și că 
o să scăpăm de ea. O să putem să ne jucăm de-a 
agenţii secreţi. Dar Jimmy nu știa că mama n-ar fi 
avut niciodată încredere s-o lase pe Sheila cu băieţe- 
lul ei iubit. 

Între timp, Colţunaș tipa: 

— Înapoi, porumbei, înapoi la Colţunaș! 

Atunci mama a făcut un lucru ciudat. S-a uitat 
la ceas şi a zis: 

— Ştii, chiar trebuie să mă întorc acasă. Am 
uitat să aprind cuptorul. Chiar crezi că poți să-l 
supraveghezi zece minute pe Colţunaş? 

— Bineînţeles că pot, doamnă Hatcher, a zis Sheila. 
Stiu totul despre îngrijirea copiilor de la sora mea. 

Sora Sheilei, Libby, e în clasa a şaptea. E cam la 
fel de frumoasă ca Sheila. Singura diferenţă este că 
ca e mai mare. 

Mama se codea. 

— Ştiu şi eu, a zis. Nu l-am mai lăsat singur pe 
Colţunaș până acum. 

Apoi s-a uitat spre mine: 

— Peter... 

— Ce? 

— Vrei ca tu şi Jimmy s-o ajutaţi pe Sheila să 
aibă grijă de Colţunaș, cât dau o fugă până acasă? 

— Of, mami! Chiar trebuie? 

— Te rog, Peter. Mă întorc imediat. Aș fi mai 
liniștită dacă aș şti că toţi trei aveţi grijă de el. 

— Ce zici? l-am întrebat pe Jimmy. 

— Sigur, a răspuns el. De ce nu? 

— Dar eu răspund de Colţunaș, nu-i așa? a în- 
trebat-o Sheila pe mama. 


— Păi cred că da, i-a spus mama Sheilei. Proba- 
bil că tu știi mai multe despre ce înseamnă să ai 
grijă de copii mici. Ce-ar fi să mergeţi cu toţii la 
locul de joacă al lui Colţunaș? Așa o să știu unde să 
vă găsesc. 

— Super, doamnă Hatcher! a zis Sheila. Nu vă 
faceţi griji. Colţunaș o să fie bine. 

Mama s-a întors spre Colţunaș. 

— Să fii cuminte zece minute. Mămica o să se 
întoarcă imediat. Bine? 

—  Cuminte! a zis Colţunaș. Cuminte... cu- 
minte... cuminte... 

Imediat ce a plecat mama, Colţunaș a luat-o la 
goană. 

—  Prinde-mă, zbiera. Nu-l poţi prinde pe 
Colţunaș! 

— Du-te și adu-l, Sheila, am zis. Tu răspunzi de 
el, îţi aduci aminte? 

În timp ce Sheila fugea după Colţunaș, cu mă 
zbenguiam cu Jimmy. Când l-a prins, am hotărât că 
ar fi mai bine să mergem la locul lui de joacă, așa 
cum ne zisese mama. Era mult mai ușor să fii cu 
ochii pe el într-un loc mai mic. Oricum, lui Colţunaş 


ii place să se caţere pe sforile de gimnastică atârnate 
acolo şi așa nu se mai poate pierde. 

Cum am ajuns la locul de joacă, Sheila a început 
să se ia de mine: 

— Peter are păduchi! Peter are păduchi! striga. 

— Încetează! am spus. 

Aşa că a început să-l piseze pe Jimmy. 

— Jimmy are păduchi! Jimmy are păduchi! 

Eu și cu Jimmy ne-am hotărât să lansăm contra- 
tacul. Și ce dacă e fată? Ea a început! Am prins-o 
de mâini. S-a zbătut și a încercat să scape, dar noi 
nu i-am dat drumul. Zbieram tare: 

— Sheila are păduchi! Sheila are păduchi! 

Toți trei eram atât de prinși, că nu l-am mai 
băgat în seamă pe Colţunaș până când, cocoţat pe 
sforile de gimnastică, m-a strigat: 

— Pi-ta... Pi-ta... 

Aşa mă strigă el. 

— Ce e? am întrebat. 

— Uite... uite... 

Colţunaș și-a fluturat mâinile. 

— Colţunaș e o pasăre! Colţunaș e o pasăre! 
/.boară, pasăre, zboară... 

„Copilul ästa nebun!“ mi-am zis, alergând spre 
sfori, urmat de Jimmy și de Sheila. 

Dar era prea târziu. Colţunaș aflase deja că nu 
are aripi. Căzuse pe pământ. Tipa și plângea și faţa 
îi era plină de sânge. La început nu puteam nici 
măcar să-mi dau seama de unde venea sângele. 
Apoi Jimmy mi-a dat batista lui. Nu știu cât de 
curată era, dar era mai bună decât nimic. Am șters 
o parte din sângele de pe faţa lui Colţunaș. 

— N-a fost vina mea. Pe cuvânt, nu a fost, striga 
Sheila. 

— Taci odată! i-am spus. 

— E în ultimul hal, a zis Jimmy, examinându-l 
pe Colţunaș. Și nu mai are nici dinţi. 

— Ce tot spui? l-am întrebat pe Jimmy. 

— Uită-te în gura lui, a zis Jimmy. Acum, când 
(ipă. Vezi... e o gaură mare acolo unde avea dinţii 
din faţă. 

— Aoleu! a ţipat Sheila. Are dreptate. Colţunaș 
nu mai are dinţi! 

Colţunaș s-a oprit puţin din plâns. 

— "Toţi duși? a întrebat. 


— Deschide gura mare, am zis. 


A făcut cum i-am spus și m-am uitat înăuntru. 
Era adevărat. Cei doi dinţi de sus dispăruseră. 

— Mama o să te omoare, Sheila! am zis. 

Și ce mă mai bucuram că nu eram eu cel răspun- 
zător pentru Colţunaș! 

Sheila a început să tipe și mai tare: 

— Dar a lost un accident. Și-a făcut-o singur... 
singur... 

— Ar fi bine să-i găsești dinţii, am zis. 

— Unde să-i caut? 

— Pe jos, proasto! 

În timp ce Sheila se târa în patru labe în căutarea 
dinţilor lui Colţunaș, eu încercam să-i curăţ mai 
bine faţa. 

— Uite, mi-a zis Colţunaș, arătându-mi toate 
rănile. Bu-bu aici. Şi aici. Și mai mult bu-bu aici. 

Avea genunchii și coatele julite în ultimul hal. 

— Mă duc s-o aduc pe mama voastră, a zbierat 
Jimmy, ieșind în fugă de pe terenul de joacă. 

— Bună idee, am strigat. 

— Nu-i găsesc, a zis Sheila. 

— Mai caută, am ţipat. 

— Pe cuvânt, Peter, nu văd niciun dinte aici! 

— Toţi duși? a întrebat din nou Colţunaș. 


— Nu toţi, i-am spus. Doar doi. 

Colţunaș a început să zbiere: 

— Vreau dinţii! Vreau dinţii! 

Probabil că Jimmy s-a întâlnit cu mama când ea 
se întorcea în parc, pentru că în două minute a 
ajuns. Deja se strânsese o grămadă de copii în jurul 
nostru. Cei mai mulţi se târau în patru labe, ca 
Sheila, căutându-i dinţii lui Colţunaș. 

Mama l-a luat în braţe pe Colţunaș: 

— O, puiul meu! Scumpul meu! lubiţelul meu! 

L-a pupat peste tot: 

— Arată-i mămicii unde te doare. 

Colţunaș i-a arătat toate locurile cu bu-bu. Apoi 
a zis: 

— Toți duşi! 

— Ce s-a dus? a întrebat mama. 

— Cei doi dinţi de sus, din faţă, am spus. 

— Aoleu! a țipat mama. O, bietul meu îngeraș! 

Sheila a zis smiorcăindu-se: 

— Pur şi simplu nu-i găsesc, doamnă Hatcher. 
M-am uitat peste tot, dar dinţii lui Colţunaș nu sunt 
nicăieri! 

— Probabil că i-a înghiţit, a spus mama, 
uitându-se în gura lui Colţunaș. 


— Vai, doamnă Hatcher! Ce îngrozitor! Îmi pare 
rău... Chiar îmi pare foarte rău, plângea Sheila. 
Ce-o să păţească? 

— O să fie totul bine, Sheila, a zis mama. Sunt 
sigură că a fost un accident. Nu e vina ta. 

Sheila a început din nou să bocească. 

— Acum hai să mergem acasă, a zis mama. 

Cred că mama a fost cam blândă cu Sheila. În 
fond, pe ea o lăsase să-l supravegheze. 

Când am ajuns acasă, mama i-a spălat lui 
Colţunaș rănile cu apă oxigenată. Apoi l-a sunat pe 
doctorul Cone. El i-a spus să-l ducă pe Colţunaș la 
dentist. Așa că mama a sunat la cabinetul domnului 
doctor Brown şi a făcut o programare pentru a doua 
zi. 

După toate astea, mama i-a dat lui Coltunaş 
niște şosete cu care să se joace. Am intrat în bucătărie 
să-mi iau o sticlă de suc. Mama a venit după mine. 

— Peter Warren Hatcher! a zis ea. Nu pot să mă 
bazez pe tine nici măcar pentru zece minute! 

— Pe mine? am întrebat. Să te bazezi pe mine? 
Ce are asta de-a face cu mine? 

Mama a ridicat vocea: 


— L-am lăsat pe fratele tău cu tine zece minute și 
uite ce s-a întâmplat! Nici nu vreau să te mai văd! 

— A fost vina Sheilei, am zis. Tu ai spus că Sheila 
este responsabilă. Cum se face că ești supărată pe 
mine și nu pe Sheila? 

— Uite-așa! a strigat mama. 

Am fugit în camera mea și am trântit ușa. M-am 
uitat la Picurici cum se plimba pe piatra ei preferată. 

— Mama mea e cea mai rea mamă din lume, 
i-am spus ţestoasei. ÎI iubește pe Colţunaş mai mult 
decât pe mine. Pe mine nici măcar nu mă mai 
iubeşte. Nici măcar nu mai ține la mine. Poate că 
nu sunt fiul ei adevărat. Poate că cineva m-a lăsat 
într-un coș la uşa ei. Probabil că mama mea ade- 
vărată e o prinţesă frumoasă. Fac pariu că m-ar 
vrea înapoi. Nimeni nu are nevoie de mine pe-aici... 
cu siguranţă! 

Seara, n-am prea mâncat și m-am chinuit o 
srămadă s-adorm. 


În dimineaţa următoare, mama a venit în camera 
mea şi s-a așezat pe pat. Nu m-am uitat la ea. 

— Peter, a zis. 

N-am răspuns. 


— Peter, ieri am spus niște lucruri pe care nu le 
credeam cu adevărat. 

M-am uitat la ea. 

— Pe cuvânt? am întrebat. 

— Da... vezi... Eram foarte supărată din cauza 
accidentului lui Colţunaș și trebuia să dau vina pe 
cineva. Așa că am dat vina pe tine. 

— Da, am zis. Chiar aşa ai făcut. 

— Totuşi nu era vina ta. Știu. A fost un accident. 
S-ar fi putut întâmpla și dacă aș fi fost eu acolo. 

— Voia să zboare, am zis. Își închipuia că e o 
pasăre. 

— Nu cred că o să mai încerce vreodată să 
zboare, a spus mama. 

— Nici eu, i-am zis. 

Apoi am râs amândoi și am știut că ea era totuşi 
mama mea adevărată. 


O petrecere de pomină 


M-am obișnuit cu felul în care arăta Colţunaș 
fără dinţii din faţă. Parcă era un elev în clasa întâi, 
foarte mic. Domnul doctor Brown, dentistul nostru, 
a spus că trebuie să aştepte până când va împlini 
sase sau șapte ani şi îi vor crește dinţii permanenţi. 
Am început să-i spun Colț, pentru că atunci când 
zâmbesște i se văd doar dinţii din lateral, de lângă 
gaura aia mare. Aşa că arată de parcă ar avea colți. 

Mamei nu-i place. 

— Să nu-i mai spui Colț! mi-a zis. 

— Dar cum să-i spun? am întrebat. Farley Drexel? 

— Pur şi simplu Colţunaș ar fi foarte bine, a zis 


mama. 

— De ce nu-i bine Farley Drexel? am întrebat. 
De ce-ai ales numele ăsta dacă nu-ţi place? 

— Ba-mi place, a zis mama. Dar acum îi spunem 
Colţunaș. Nu Farley... nu Drexel... și în niciun caz 
Colț! 

— De ce nu-ți place Colț? am întrebat. Cred că 
sună ca lumea. 

— Colt e o jignire! 

— E... hai, mami! Nici măcar nu ştie ce e un colţ! 

— Dar eu ştiu, Peter. Şi mie nu-mi place! 

— Bine... bine... 

Am promis să nu-i mai spun niciodată lui fra- 
te-meu Colț. Dar în secret, de fiecare dată când mă 
uitam la el, îmi ziceam: „Fratele meu, Colt Hatcher.“ 
Nimeni nu mă poate opri să mă gândesc. Nu poate 
să-mi controleze nimeni gândurile. 

Colţunaș face trei ani. Mama a zis că ar trebui să 
dăm o petrecere la care să vină prietenii lui. Se joacă 
împreună cu alţi trei copii care locuiesc în bloc: 
Jennie, Ralph şi Sam. Mama i-a invitat la petrecerea 
lui Colţunaș. Bunica a zis că vine să ne ajute. Tata 
nu putea. În sâmbăta aceea avea o întâlnire de 
afaceri. Am vrut să merg la Jimmy Fargo, dar mama 
a zis că are nevoie de mine ca să-i supraveghez pe 


pici când se joacă. Petrecerea urma să ţină de la unu 
până la două și jumătate. 

— E vorba doar de o oră și jumătate, mi-a amintit 
mama. Nu-i prea rău, nu-i așa, Peter? 

— Încă nu ştiu, i-am zis. Întreabă-mă mai târziu. 

Masa din bucătărie era aranjată pentru petrecere, 
cu faţă de masă, şerveţele, farfurii şi pahare de hâr- 
tie asortate. Aveau poze cu Superman pe ele. 

Chiar înainte de petrecere, bunica a încercat să-l 
schimbe pe Colţunaș în costumașul lui cel nou. Dar 
el a făcut mare tărăboi pe chestia asta. 

— Nu costum! Nu costum! NU... NU... NU! 

Mama a încercat să-l convingă: 

— E ziua ta de naștere, Colţunel. O să vină toți 
prietenii tăi. Vrei să arăţi ca un băiat mare, nu-i așa? 

În timp ce vorbea cu el, a reușit să-i pună bluza 
şi pantalonii. Dar n-a lăsat-o să-i pună pantofii. A 
dat din picioare și a făcut-o pe nebunul până când 
mama și bunica au ajuns numai vânătăi. Până la 
urmă, au decis că, de vreme ce purta costumul, pi- 
cioarele nu mai contau. Așa că a rămas încălţat în 
papucii de casă vechi. 

Ralph a ajuns primul. E foarte gras. Şi n-a îm- 
plinit încă patru ani. Nici nu spune prea multe. Însă 


mormăie și apucă tot ce prinde. De obicei, are gura 
plină cu ceva. 

Așa că primul lucru pe care l-a făcut Ralph a 
fost să dea o raită prin bucătărie. S-a uitat după 
ceva de mâncare. Dar bunica păzea locul. 

— Nu... nu... Trebuie să aştepţi până când ajung 
și ceilalţi copii, i-a tot spus. 

Apoi a venit Jennie. Purta niște mănuşi mici, albe 
şi pantofi de ocazie. Avea chiar și o gentuţă. În afară 
de astea, purta niște blugi murdari şi un pulover 
vechi. Maică-sa s-a scuzat pentru hainele ei, dar a zis 
că-n ultimul timp nu mai putea să o scoată la capăt 
cu Jennie, mai ales de când începuse să muște. 

— Ce muşcă? am întrebat, crezând că e vorba 
despre mobilă, jucării sau alte lucruri de-astea. 

— Mușcă oameni, a zis mama lui Jennie. Dar nu 
trebuie să-ţi faci griji decât atunci când dinţii 
străpung pielea. Altfel, nu e deloc periculos. 

Mi-am zis: „Bietul Colţunaş! Nici măcar nu o 
poate muşca înapoi, pentru că nu mai are dinţii din 
față!“ M-am uitat la Jennie. Părea așa de nevinovată. 
Îţi venea greu să crezi că e vampir. 

Sam a venit ultimul. Căra un cadou mare pentru 
Colţunaș, dar plângea. 


— E doar o fază prin care trece, a explicat mama 
lui. Se sperie de orice. În special de petrecerile de la 
zilele de naştere. Dar o să fie bine. Nu-i așa. Sam? 

Sam s-a agăţat de piciorul maică-sii şi a strigat: 

— Du-mă acasă! Du-mă acasă! 

Mama lui Sam a reușit cumva să se descleşteze 
din strânsoare și să plece. 

Aşa că la unu şi cinci eram gata să începem. Aveam 
un mâncăcios, o mușcăcioasă și un plângăcios. 
M-am gândit că ora două și jumătate n-o să mai 
vină niciodată. Și că mama era probabil puţin ţăcă- 
nită din moment ce pusese la cale petrecerea asta. 

— Colţunaș n-are şi prieteni normali? am șoptit. 

— Nu e nimic în neregulă cu prietenii lui Colţu- 
naș, mi-a răspuns, tot în şoaptă, mama. Toți copiii 
mici sunt așa. 

Bunica i-a aşezat la masa din bucătărie. l-a pus 
fiecărui copil câte un coif de petrecere pe cap. Sam 
a ţipat: 

— Dă-o jos! Dă-o jos! 

Dar ceilalți nu s-au plâns de coifurile lor. Mama 
le-a făcut o poză cu aparatul ei cel nou. 

Apoi bunica a stins lumina şi mama a aprins 
lumânările de pe tortul lui Colţunaș. Avea glazură 


de ciocolată şi trandafiri mari și galbeni. Am dat 
tonul pentru „Mulţi ani trăiască!“. Mama a dus 
tortul până la masă şi l-a așezat în faţa lui Colţunaș. 

Sam a început să plângă: 

— Prea întuneric! Prea întuneric! 

Aşa că bunica a fost nevoită să aprindă lumina 
în bucătărie înainte ca frate-meu să sufle în lumâ- 
nări. După ce le-a stins, s-a întins și a luat un tran- 
dafir de pe tort. L-a îndesat în gură. 

— Of, Colţunaş! a zis mama. Uite ce-ai făcut! 

Dar bunica a spus: 

— E ziua lui. Poate să facă orice vrea! 

Așa că frate-meu s-a întins și a mai înhăţat un 
trandafir. 

Cred că grasul de Ralph n-a putut suporta să-l 
vadă pe Colţunaș mâncând trandafirii ăia galbeni, 
pentru că a pus și el mâna pe unul. Tortul arăta 
deja cam terfelit. Mama şi-a venit în cele din urmă 
în fire, a luat tortul și l-a tăiat felii. 

Fiecare copil a primit un pahar de hârtie cu 
capac, o bucată mică de tort și niște lapte. Dar 
Jennie a zbierat: 

— Unde e trandafirul meu? Vreau și eu unul! 

Asta pentru că felia ei de tort nu avea trandafir. 

Mama i-a explicat că trandafirii erau doar de 
decor și că nu erau destui ca să ajungă pentru toți. 
Jennie a părut că înţelege. Dar când bunica s-a dus 
s-o ajute să-şi desfacă capacul paharului de hârtie, 
lennie a mușcat-o de mână. 

— M-a mușcat! a strigat bunica. 

— Ţi-a străpuns pielea? a întrebat mama. 

— Nu... nu cred, a zis bunica, examinându-se. 

— Bine. Atunci nu ai motive de îngrijorare, i-a 
spus mama. 

Totuși, bunica s-a dus la baie să pună niște de- 
zinfectant pe locul mușcăturii. Nu voia să riște. 

Ralph a terminat primul de mâncat. 

— Mai vreau... mai vreau... mai vreau! ciripea, 
arătând farfuria goală. 

— Nu cred c-ar trebui să-i mai dai, i-am şoptit 
mamei. Uită-te ce gras e! 

— OI, Peter... e o petrecere. Lasă-l să mănânce 
cât vrea. 

— Bine, am zis. De ce mi-ar păsa cât de gras se 
face? 

Mama l-a servit pe Ralph cu încă o felie de tort. 
A vomitat imediat ce a terminat-o. Bunica şi cu 

mine i-am dus pe copii în living, pentru ca mama să 
poată curăța mizeria. 

Bunica i-a spus lui Colţunaș că-şi poate desface 
cadourile în faţa prietenilor lui. Jennie i-a adus o 
cutie muzicală în care era ascuns un omuleţ pe 
arcuri. Dacă învârţi mânerul cutiei, se aude cânte- 
celul „Nevăstuica face Poc“. La partea cu Poc, 
capacul cutiei se ridică şi un clovn caraghios sare 
afară. Lui Colţunaș i-a plăcut foarte mult. Bătea 
din palme și râdea, râdea. Dar Sam a început să 
țipe: 

— Nu! Gata. la-l de-aici! 

Și-a ascuns faţa în palme și nu s-a mai uitat 
până când bunica nu i-a promis că duce jucăria în 
altă cameră. 

Următorul cadou pe care l-a desfăcut Colţunaş a 
fost cel al lui Ralph. Era o mașinuţă cu cheiţă care 
fugea prin toată camera. Îmi cam plăcea și mie. Și 
lui Ralph. Pentru că i-a smuls-o lui Colţunaș și a 
ZIS: 

— A MEA! 

— Nu! a ţipat Colţunaș. A MEA. 

Când mama a auzit hărmălaia, a venit în fugă 
din bucătărie. l-a explicat lui Ralph că i-a adus 


maşinuţa lui Colţunaș, pentru că era ziua lui. Dar 
Ralph nu voia să asculte. Cred că mamei îi era frică 
să nu vomite din nou, de data asta pe covorul din 
living. Aşa că s-a rugat de Colţunaș să-l lase pe 
Ralph să se joace cu mașinuţa câteva minute. Dar 
Ralph continua să ţipe că e mașinuţa lui. Așa că 
frate-meu a început să plângă. În cele din urmă, 
mama a luat mașinuţa și a zis: 

— Hai să vedem ce ţi-a adus Sam. 

Lui Colţunaș i s-a părut o idee bună. Uitase de 
maşinuţă și rupea ambalajul şi funda cadoului de la 
Sam. S-a dovedit a fi un dicţionar mare cu poze. 
Exact la fel cu cel pe care familia Yarby mi-l adusese 
acum vreo două luni. Colţunaş s-a înfuriat când l-a 
văzut. 

— Nu! a strigat. NU MAI VREAU CARTE! 

Și l-a aruncat în colţul celălalt al camerei. 

— Colţunaș! Foarte urât din partea ta! a zis mama. 
Nu ai voie să faci așa ceva cu o carte frumoasă. 

— Fără carte! a zis Colţunaș. 

Sam a început să plângă: 

— Nu-i place. Nu-i place cadoul de la mine. 
Vreau acasă... Vreau acasă! 


Bunica a încercat să-l împace pe Sam, iar mama 
a cules cartea de pe jos. A adunat la un loc ambalajele 
şi panglicile. Colţunaș nici măcar nu s-a uitat la 
felicitări. Bine, nu poate să citească, așa că probabil 
n-are importanţă. 

— Peter, a zis mama, hai să începem jocurile... 
acum... repede! 

M-am uitat la ceas. Speram ca petrecerea să se 
apropie de sfârşit. Dar nu, era abia unu și jumătate. 
Mai aveam încă o oră. M-am dus la mine în cameră 
şi am umflat o grămadă de baloane. Mama are o 
carte despre petreceri și acolo spune că tuturor 
copiilor de trei ani le place să danseze cu baloane. 
Mama a pornit muzica și eu i-am dat fiecărui copil 
câte un balon. Dar ei stăteau și se uitau la mine. 
Mi-am zis: „Ori tipul care a scris cartea e nebun, 
ori eu!“ 

— Arată-le cum să facă, Peter, a zis mama. la un 
balon și fă o demonstraţie. 

M-am simţit ca unul dintre cei mai mari tăntălăi 
în viaţă, dansând cu balonul ăla, dar a mers. Cum 
m-au văzut, picii au început să danseze și ei. Și cu 
cât dansau mai mult, cu atât le plăcea mai mult. 
Până când balonul lui Jennie s-a spart. Pocnitura 

l-a speriat îngrozitor pe Sam. A început să ţipe și să 
plângă. Din fericire, umflasem două duzini de ba- 
loane. Speram să danseze tot restul după-amiezii. 

Lui Colţunaș i-a venit ideea să ţopăie pe mobilă. 
Se pare că a prins și la ceilalţi. Așa că asta au făcut, 
în loc să danseze cu baloanele. În scurt timp au 
început să alerge din cameră în cameră, ţipând și 
râzând şi distrându-se nevoie mare. 

Apoi s-a auzit soneria. Fra doamna Rudder. 
locuieşte în apartamentul de sub noi. Voia să știe ce 
se întâmplă. Spunea că zgomotele erau așa de puter- 
nice, încât se temea că tavanul era gata să-i cadă în 
cap în orice clipă. Mama i-a explicat că am dat o 
mică petrecere de ziua lui Colţunaș și a întrebat-o 
dacă nu i-ar plăcea să stea și să mănânce o felie de 
tort. Uneori mama e așa de isteaţă! Așa că ea s-a 
întreţinut cu doamna Rudder în bucătărie, în timp ce 
Colţunaș și amicii lui ţopăiau pe patul lui nou. 

Fusese livrat de dimineaţă. Colţunaș nici nu 
dormise încă în el. Așa că, bineînţeles, când mama 
a aflat ce le dăduse prin cap, s-a înfuriat. 

— Opriţi-vă imediat! a zis. 

— Pat nou... băiat mare! i-a zis Colţunaș. 

Ce mândru era! 


— N-o să mai ai un pat nou pentru băieţi mari 
dacă mai sari pe el, i-a spus mama. Știu... ia să 
stăm toţi jos, pe podea, și să ascultăm o poveste 
frumoasă. 

Mama a ales o carte cu poze de pe raftul lui 
Colţunaș. 

— O știu pe asta! a zis Jennie când a văzut co- 
perta. 

— Bine, i-a spus mama, hai s-o citim pe asta. 

A luat altă carte. 

— O știu și pe asta, a zis Jennie. 

Cred că mama începuse să-și piardă răbdarea. 
Dar a ales o a treia carte și a spus: 

— O să ne placă povestea asta, chiar dacă o știm 
pe dinafară. Și dacă într-adevăr o ştim pe dinafară... 
atunci, o putem spune împreună. 

Asta era exact ceea ce a făcut Jennie. Și când 
mama a sărit din greșeală o pagină, Jennie a fost pe 
fază să-i amintească. Dacă mă întrebaţi pe mine, 
cred că mama ar fi vrut să o muște pe Jennie! 

Când s-a terminat povestea, se făcuse ora două 
şi Ralph dormea dus pe podea. Mama mi-a spus 
să-l pun în patul cel nou al lui Colţunaș, iar ea i-a 
dus pe ceilalți copii înapoi în living. 

Am încercat din răsputeri, dar n-am putut să-l 
ridic pe Ralph. Cred că avea o tonă. Așa că l-am lă- 
sat să doarmă pe jos în camera lui Colţunaș și am 
închis uşa ca să nu audă niciun zgomot. În timp ce 
mă întorceam în living, m-am gândit ce bine-ar fi 
dacă toţi ceilalţi ar dormi. 

— Peter, a sugerat mama, de ce nu le-o arăţi pe 
Picurici? 

— Mami! Picurici e ţestoasa mea. 

Nu poţi să defilezi cu animalul tău de casă şi să 
te foloseşti de el ca să distrezi o grămadă de pici. Nu 
stia mama chestia asta? 

— Te rog, Peter, a zis mama. Mai avem încă o 
jumătate de oră de stat cu ei şi nu mai știu ce să fac. 

—  Picurici! a zbierat Colţunaș. Picurici... 
Picurici... Picurici! 

Cred că lui Sam și lui Jennie le-a plăcut cum 
suna, pentru că au început să tipe şi ei: „Picurici... 
Picurici... Picurici!“, deși nu știau despre ce era 
vorba. 

— Of... bine, am zis. O să v-o arăt pe Picurici. 
Dar trebuie să promiteţi că o să faceţi linişte. Nu 
trebuie să scoateţi niciun sunet. Aţi putea să o spe- 
riaţi... bine? 


Au spus toţi „Bine“. Mama s-a dus în bucătărie 
să stea de vorbă cu bunica și cu doamna Rudder. 
Eu m-am dus în camera mea şi m-am întors cu 
acvariul în care era Picurici. Mi-am pus degetul la 
buze ca să le amintesc lui Colţunaș și prietenilor lui 
să facă linişte. A mers. La început, nimeni n-a scos 
un cuvânt. 

Am pus-o pe Picurici pe o masă. Colţunaş, Sam 
şi Jennie se uitau pe deasupra acvariului. 

— 0... ţestoasă! a zis Jennie. 

— Da, Picurici e o ţestoasă. Țestoasa mea, am 
zis încet. 

— Uite... uite, a şoptit Colţunaș. 

— Toți văd, i-am zis lui Colţunaș. 

— Drăguţă ţestoasă, a spus Sam. 

M-am întrebat cum de nu-i mai e frică acum. 

— Ce face Picurici? a întrebat Jennie. 

— Ce face? Nu face nimic special, am zis. E o 
ţestoasă. Face ce fac toate ţestoasele. 

— Adică? 

„Ce era cu fetița asta, până la urmă?“ 

— Păi, am zis, înoată puţin prin acvariu și 
doarme pe piatra ei și mănâncă. 

— Face? a întrebat Jennie. 


72 


— Ce să facă? 

— Face pipi? 

— A, asta. Ei, sigur, cred că da. 

Jennie a râs. Sam și Colţunaș au râs și ei. 

— Şi eu fac pipi. Vrei să vezi? a întrebat Jennie. 

— Nu, am zis. 

— Uite... uite, a zis Colţunaș, arătând spre Jennie. 

Jennie avea un zâmbet larg pe faţă. Următorul 
lucru pe care l-am observat a fost o baltă pe covor. 

— Mami! am zbierat. Vino repede! 

Mama a venit repede din bucătărie. 

— Ce e, Peter? Ce e? 

— Uite ce-a făcut Jennie, am zis. 

— Ce e asta? a întrebat mama observând băl- 
toaca. 

— A făcut pe jos, am zis. Intenţionat! 

— Of, Jennie! a strigat mama. Nu se poate! 

— Ba da, a zis Jennie. 

— Foarte urât din partea ta! i-a spus mama. Vino 
cu mine. 

Mama a cules-o pe Jennie și a dus-o la baie. Apoi 
a șters băltoaca. 

În cele din urmă, a sunat soneria. lira două şi 
jumătate. Petrecerea se încheiase. Nici nu-mi venea 

să cred. Începusem să cred că nu se va mai termina 
niciodată. 

Mai întâi a venit mama lui Ralph. A trebuit să-l 
trezească ca să-l poată scoate din apartament. Cred 
că nici măcar ea nu-l putea căra. 

Apoi a venit mama lui Jennie. Mami i-a dat 
pantalonii uzi ai lui Jennie într-o pungă. Asta a fost 
de-ajuns. Mama lui Jennie murea de rușine. 

Mama lui Sam a venit ultima. Dar el n-a vrut să 
meargă acasă. Acum, că se obișnuise, cred că înce- 
puse să-i placă de noi. Plângea: 

— Mai vreau petrecere... MAI VREAU! 

— Altă dată, i-a zis maică-sa, trăgându-l de o 
mână afară din apartament. 

Mama s-a prăbușit pe un scaun. Bunica i-a adus 
două aspirine și un pahar de apă. 

— Uite, dragă, a zis. Poate că astea or să te ajute. 

Mama a înghiţit pastilele. Şi-a sprijinit capul în 
mâini. 

— Poate că e cam devreme să dai o petrecere 
pentru trei ani, i-am zis mamei. 

— Peter Warren Hatcher... a început mama. 

— Da? am întrebat. 

— Ai cât se poate de multă dreptate! 


M-am prăbuşit lângă mama. Și-a pus un braţ în 
jurul meu. Apoi ne-am uitat la Colţunaș care meşte- 
rea la noul lui omuleţ cu arc. 

Mai târziu, când a venit acasă, tata ne-a întrebat: 

— Cum a fost petrecerea lui Colţunaș? 

Mama și cu mine ne-am uitat unul la altul și am 
râs. 


Colț își face apariţia în oraș 


Lui Colţunaș îi plăcea foarte tare noul lui pat. 
“ra o singură problemă. Cădea din el în fiecare 
noapte. După a patra noapte, mama și tata s-au 
luminat. Au împins patul la perete și au pus scaune 
pe cealaltă latură. Acum Colţunaş nu mai avea cum 
să cadă. 

Dar în fiecare dimineaţă mama îl găsea făcut 
ghem pe unul dintre scaune. Tata a zis că ar fi putut. 
să economisească banii — Colţunaș cra așa de multu- 
mit să doarmă pe un scaun vechi! 

Sâmbătă trebuia să mergem la dentist. Voia să se 
mai uite încă o dată la Colţunaș. Ca să se asigure că 
se vindecase cum trebuie, după întâmplarea cu 
zborul. 

Doctorul Brown e un vechi pricten de-al lui tata. 
Au fost colegi de școală. Mereu zice că are mai multă 
grijă de mine și de Colţunaș pentru că suntem așchii 
din trunchiul bătrân (trunchiul bătrân fiind tata). 

Cabinetul lui e în cealaltă parte a parcului. E 
aproape de Bulevardul Madison". Mama a zis că o 
s-o facem lată! Ce-o să ne mai distrăm! 

— Mai degrabă m-aș duce la film cu Jimmy 
Fargo, i-am spus. 

— Dar o să ne simţim așa de bine! a zis mama. 
O să mergem toţi trei să mâncăm și pe urmă o să 
luăm pantofi noi pentru tine și pentru Colţunaș. 

— Am mai mâncat în oraș cu Colţunaș, i-am 
adus aminte. 

— A mai crescut, Peter. Acum știc să se poarte. 

— Tot aș prefera să mă duc la film cu Jimmy. 

— Ba o să vii cu mine. Şi cu asta basta! 

Nu prea aşteptam cu nerăbdare restul zilei. lar 
dimineaţa de sâmbătă e întotdeauna cel mai bun 
moment din toată săptămâna. În fiecare sâmbătă 
dimineaţă curăţ acvariul lui Picurici. Uneori, dacă 
frate-meu e cuminte, îl las să se uite. Mă ocup de 

treaba asta în baie. Mai întâi o scot pe Picurici afară 
din acvariu și o las să se târâie prin cadă. Mi-e frică 
s-o pun pe jos — cineva ar putea să calce pe ea. Dar 
în cadă ştiu că e în siguranţă. 

Pe urmă, scot pietrele din acvariu și le spăl. La 
sfârşit cură acvariul. Îl frec bine. Ba chiar îl clătesc 
de vreo două-trei ori, ca să fiu sigur că s-a dus tot 
detergentul. Când sunt gata cu toate astea, pun 
pietrele înapoi și îl umplu cu exact atâta apă cât e 
necesar. După ce o pun pe Picurici înapoi în acvariu, 
îi dau de mâncare. De obicei, se duce să se culce pe 
piatra ei preferată. Cred că alergatul prin cadă e 
realmente obositor pentru testoasa mea. 

Astăzi am terminat cu Picurici chiar la timp. 
Mama se grăbea, mormăind că trebuie să ajungem 
la domnul doctor Brown la ora la care suntem 
programați. 

Când am ieşit afară, am luat autobuzul, apoi am 
mai mers pe jos câteva cvartale” până la cabinetul 
lui. 

Cum l-a văzut pe Colţunaș, asistenta a zis: 

— Ce mai face pacientul meu preferat? 

L-a îmbrățișat și i-a dat o cărticică. Apoi a adăugat: 

— Bună dimineaţa, Peter! 

Mă supără la culme felul în care oamenii se poartă 
cu frate-meu. Nu e atât de special. E doar mic, atâta 
tot! Dar într-o zi o să aibă și el nouă ani. Abia aștept 
să se întâmple asta. Atunci o să-și dea seama că, de 
fapt, nu-i mare brânză de capul lui. 

În scurt timp, asistenta a zis: 

— Colţunaș, doctorul te așteaptă. Vino cu mine. 

Colţunaș a luat-o pe asistentă de mână. Domnul 
doctor Brown are regula asta — mamele nu au voie 
în cabinet! „Mamele sunt o mare problemă“, mi-a 
zis odată domnul doctor Brown. Am fost de acord. 

Cât aşteptam, m-am uitat prin revista National 
Geographic. După câteva minute, asistenta a ieşit şi 
i-a șoptit ceva mamei. M-am uitat în sus, întrebân- 
du-mă care era marele secret. Apoi mama a zis: 

— Peter, domnul doctor Brown ar vrea să-l ajuţi. 

— Să-l ajut? am zis. Nu sunt dentist! 

— Peter, dragă... vino cu mine şi totul o să fie 
bine, a spus asistenta. 

Aşa că m-am dus cu ea. 

— Ce trebuie să fac? am întrebat-o. 

— O, nu mare lucru. Domnul doctor vrea doar 
să-i arăţi lui Colţunaș cum deschizi tu gura pentru 
controlul dinţilor. 

— De ce trebuie să fac asta? am întrebat. Nu am 
nevoie de o consultaţie deocamdată. M-a văzut deja 
acum o lună. 

— În dimineaţa asta, fratele tău nu vrea să 
deschidă gura, a șoptit asistenta. 

— Nu vrea? am şoptii și eu. 

— Nu, nu vrea! a spus ea din nou. 

M-am gândit că ăsta e un lucru destul de 
caraghios. Nu mi-a trecut niciodată prin cap că aş 
putea refuza să deschid gura în cabinetul dentistului. 
Când zice „Deschide!“, eu o deschid! 

Când am intrat în cabinet, Colţunaş era așezat 
în scaunul cel mare. Avea un şervet în jurul gâtului 
şi părea gata de acţiune. 

Domnul doctor Brown îi arăta o grămadă de 
mici instrumente și îi explica ce face cu fiecare. 
Colțunaș dădea aprobator din cap, dar nu-şi 
deschidea gura. 

— A... Peter! a zis domnul doctor Brown când 
m-a văzut. 

— Vrei să deschizi gura ca să-ţi număr dinții? 


Asta le spune el picilor că face — le numără dinţii. 
Copilașii cred orice! 

l-am cântat în strună doctorului Brown. Am 
deschis gura foarte larg. Mult mai larg decât atunci 
când sunt pacient de-adevăratelea. A băgat înăuntru 
oglinjoara și a zis: 

—  Minunaţi dinţi! Pur și simplu frumoși. O 
așchie perfectă din trunchiul bătrân! Ce păcat că 
fratele tău nu poate să deschidă gura la fel ca tine. 

— Ba pot, a zis Colţunaș. 

— Nu, i-a spus doctorul Brown, tu nu poţi să 
deschizi gura nici pe departe la fel de bine ca Peter. 

— Ba pot... uite! a deschis Colţunaș gura. 

— Nu, îmi pare rău, Colţunaș, a spus doctorul 
Brown, tot nu e la fel de bine ca la Peter. 

Aşa că frate-meu a deschis foarte larg gura. 

— Numără dinţi! a zis. Numără dinţii lui Colţunaș! 

— Păi... s-a prefăcut domnul doctor Brown că se 
gândește. 

— NUMĂRĂ! a tipat Colţunaş. 

— Păi... a zis din nou domnul Brown scărpi- 
nându-se în cap, cred că, dacă tot ești aici, aș putea 


să-ţi număr și ţie dinţii. 


Și s-a uitat în gura lui Colţunaș. Când a terminat, 
Colţunaș a zis: 

— Vezi... vezi... la fel ca Pi-ta! 

— Da, văd. Eşti exact ca Peter, a spus doctorul 
Brown zâmbind şi mi-a făcut cu ochiul. 

Mi-a plăcut cum l-a păcălit domnul doctor 
Brown pe Colţunaș ca să deschidă gura. Aşa că 
atunci când a terminat consultaţia, i-am șoptit: 

— N-aţi putea să-i faceţi lui Colţunaș niște dinţi 
falși... până când îi ies dinţii permanenţi? 

— Nu, trebuie pur şi simplu să aştepte, a spus 
domnul doctor. 

— Dar arată de parcă ar avea colţi! i-am zis. 

— Ar fi bine să nu spui asta în faţa mamei tale, 
a zis domnul Brown. 

— Ştiu. Nu prea se omoară după colţi! 

Domnul doctor mi-a mulţumit pentru ajutor. 
Mama a mai făcut o programare pentru Colţunaș. 
Asistenta l-a pupat pe frate-meu la plecare şi ne-am 
dus. 

— N-a fost chiar așa de rău, nu-i așa, Peter? a 
zis mama. 

— Putea să fie mult mai rău, am recunoscut. 


Ne-am îndreptat spre magazinul Bloomingdale, 
de unde urma să ne luăm pantofii. Sunt cinci vânză- 
tori la raionul pentru copii. Mama nu-i place pe doi 
dintre ei. E de părere că nu măsoară cu atenţie 
picioarele copiilor. Singurul lucru de care sunt inte- 
resaţi e să vândă pantofi, chiar dacă nu au măsurile 
potrivite. Despre ceilalți vânzători, mama crede că 
sunt în regulă. Este unul pe care îl place foarte mult. 
Se numește domnul Berman. Şi mie îmi place de el 
— pentru că e haios. De obicei, se preface că pantotul 
din dreapta trebuie pus în piciorul stâng sau că 
pantofii lui Colţunaș ar fi de fapt pentru mine. Ori- 
cum, când ne servește domnul Berman, cumpăratul 
pantofilor e aproape distractiv. 

Azi domnul Berman ne-a văzut imediat. Întot- 
deauna își amintește cum ne cheamă. 

— la te uită, băieţii Hatcher! a spus. 

— În carne Și oase, i-am zis. 

Colţunaș a deschis gura spre domnul Berman. 

— Uite... uite... toţi duşi! 

— Dinţii lui, i-a explicat mama domnului Ber- 
man. Şi-a scos cei doi dinţi de sus. 

— Ei, felicitări! a spus domnul Berman. Ăsta e 
un lucru care merită sărbătorit. 


A băgat mâna în buzunarul de la haină și a scos 
două acadele. Pe una mi-a dat-o mie, iar pe cealaltă 
lui Colţunaș. 

— Oooo, bobo! a zis Colţunaș. 

Acadeaua mea avea aromă de bere din rădăcini”. 
Urăsc berea din rădăcini. Dar i-am mulţumit oricum 
domnului Berman. 

— O păstrez ca s-o mănânc după prânz, i-am 
spus domnului Berman şi i-am dat mamei acadeaua. 

Ea a pus-o în geantă. Colţunaș a primit o acadea 
de lămâie. A rupt ambalajul și a început imediat să 
o sugă. 

— Și-acum... ce vă dau, băieţi? a întrebat dom- 
nul Berman. 

A răspuns mama: 

— Pantofi în două culori cu şiret, maro cu alb, 
pentru Colţunaș și mocasini ” pentru Peter. 

— Bine, Peter... ia să vedem cât ţi-au mai crescut 
picioarele. 

Mi-am scos pantofii vechi şi m-am ridicat în pi- 
cioare. Mi-am băgat piciorul stâng în aparatul de 


* Suc acidulat, dulce şi aromat cu diferite plante şi mirodenii, 
asemănător socatei (n. trad.). 
** Pantofi comozi, cu talpă plată și fără şiret (n. trad.). 


măsurat al domnului Berman. Apoi el l-a întors și 
mi-a pus piciorul drept înăuntru. Ăsta e încă un 
motiv pentru care mama crede că domnul Berman 
se pricepe la vândut pantofi. Îţi măsoară amândouă 
picioarele. Ceilalţi vânzători măsoară un singur pi- 
cior. Mama zice că picioarele pot avea măsuri di- 
ferite, chiar şi în cazul aceleiași persoane. Și e im- 
portant ca pantofii să fie pe măsura piciorului care 
e cel mai mare. 

— Ce culoare să aibă mocasinii, Peter? 

— Maro, la fel ca la cei vechi, am spus. 

Când domnul Berman s-a dus în spate să-mi 
caute pantofi, mama a observat că am o gaură în 
ciorap, în dreptul unui deget. 

— Of, Peter, de ce nu mi-ai spus că ai ciorapii 
găuriţi? 

— N-am ştiut, am zis. 

— Of, mă simt aşa de prost! 

— E ciorapul meu, mami. De ce să te simţi tu 
prost? am întrebat. 

— Păi arată îngrozitor. Cum să vii să-ţi cumperi 
pantofi cu o gaură în ciorap! E de-a dreptul îngro- 
zitor. Nu poţi s-o ascunzi un pic? 

— Unde s-o ascund? 

— Încearcă să o tragi între degete, ca să nu se 
vadă, a zis mama. 

Mi-am sucit șoseta, încercând să ajustez poziția 
găurii. Mama își face griji pentru lucruri atât de 
absurde! 

Domnul Berman a venit cu două perechi de 
mocasini. Îi place să-mi dea să probez două măsuri 
diferite, ca să se asigure că o iau pe cea potrivită. O 
pereche era mult prea mare. Cealaltă pereche mi se 
potrivea. 

— Îi încalţă acum sau îi împachetez? a întrebat-o 
domnul Berman pe mama. 

— Împachetaţi-i, vă rog. Îi purtăm pe cei vechi 
până acasă, a zis ea. 

Nu mi s-a dat voie niciodată să port pantofii noi 
direct din magazin. Nu mă întrebaţi de ce. Dar mama 
cere mereu ca perechea nouă să fie împachetată și 
nu pot s-o port decât abia a doua zi. 

Când a terminat cu mine, domnul Berman i-a 
dezlegat șireturile lui Colţunaș și i-a măsurat pi- 
cioarele. 

— Pantofi în două culori cu şiret — maro cu alb, 


i-a amintit mama. 


Domnul Berman s-a dus în spate și s-a întors cu 
două cutii de pantofi. Dar când a deschis prima cu- 
tie şi Colţunaș a văzut pantofii cu șiret, a zis: 

— Nu! 

— Ce nu? l-a întrebat mama. 

— Nu pantofi! a spus Colţunaș și a început să 
dea din picioare. 

— Nu fi prostuţ, Colţunaș! Ai nevoie de pantofi 
noi, l-a zis mama. 

— NU! NU! NU! a zbierat el. 

Toată lumea de la raionul de pantofi s-a uitat la 
noi. 

— lată măsura perfectă! i-a spus domnul Berman 
lui Colţunaș, ridicând un pantof. la să vezi ce bine 
o să te simți în pantofii ăştia! 

Colţunaș a dat iarăşi din picioare. Domnului 
Breman îi era imposibil să-l încalţe. Colţunaș tipa: 

— Nu pantofi! NU! NU! NU! 

Mama a încercat să-l ţină, dar el se zbătea în 
toate părţile. A reușit să-l poenească peste faţă pe 
domnul Berman. Norocul lui că frate-meu era încăl- 


tat doar cu gosete. 

—Colţunaș, trebuie să-ţi luăm pantofi noi, a zis 
mama. Cei vechi ţi-au rămas mici. Aşa că, de care 
vrei? 

Nu ştiu de ce se mai obosea mama să-i vorbească, 
de parcă ar fi fost un om normal. Pentru că, atunci 
când îl apucă năbădăile, Colţunaș nu mai ascultă 
nimic. Deja sc trântise pe jos şi dădea cu pumnii în 
mochetă. 

— De care vrei, Colţunaș? Pentru că nu o să 
plecăm de aici până când nu o să luăm pantofi noi! 
a zis pe un ton hotărât mama. 

M-am gîndit că o să rămânem acolo pentru tot 
restul zilei... sau poate toată săptămâna! Cum putea 
mama să se simtă prost din cauza unei găuri mi- 
nuscule din ciorapul meu şi să se poarte ca și cum 
nu s-ar fi întâmplat nimic atunci când celălalt fiu al 
ei se tăvălea pe jos strigând, ţipând și dându-se în 
spectacol! 

— O să număr până la trei, i-a spus mama lui 
Colţunaș, apoi vreau să-mi spui ce fel de pantofi îţi 
dorești. Gata? Unu... doi... trei... 

Colţunaș s-a ridicat. 

— Ca Pi-ta! a zis. 


e a it 


ayot 


a En raa A n 


Am zâmbit. Cred că puştiul mă respectă. Merge 
până acolo încât vrea să poarte același fel de pantofi 
ca mine. Dar toată lumea știe că nu-i poţi cumpăra 
mocasini unui copil atât de mic. 

— Nu există mocasini pe măsura ta, i-a spus 
domnul Berman lui Colţunaș. 

— DA! DA! DA! CA PI-TA! a zbicrat Colţunaș. 

Domnul Berman a ridicat mâinile şi s-a uitat la 
mama ca şi cum ar fi spus: „Mă dau bătut.“ 

Dar mama a zis: 

— Am o idee! 

Ne-a făcut semn, mie şi domnului Berman, să 
venim mai aproape. Presimţeam că n-o să-mi placă 
ideea ei. Dar am ascultat totuși. 

— Cred că trebuie să-l păcălim pe Colţunaș, a 
zis ea. 

— Adică? am întrebat. 

— Păi... să zicem că domnul Berman aduce o 
pereche de pantofi cu şiret pe măsura ta și... 

— A, nu! am zis. N-o să mă pui să port pantofi 
cu șiret. Niciodată! 

— Lasă-mă să termin, a spus mama. Domnul 
Berman o să-i aducă și tu o să-i probezi şi Colţunaș 

o să creadă că pe ăștia îi iei. Dar când plecăm, o să 
luăm mocasinii, 

— Asta e o răutate, am zis. Îl duci de nas. 

— De când îţi faci tu griji din cauza asta? a în- 
trebat mama. 

— De-acum, i-am spus. 

— Uite ce e, Peter, a zis mama, uitându-se la 
ceas. E ora douăsprezece. Mor de foame. 

— Şi eu, am spus. 

— Atunci, dacă vrei să mai ajungem la masă, hai 
să încercăm să facem cum am zis. 

— Bine... bine, am spus. 

M-am așezat din nou pe scaun și domnul Berman 
s-a grăbit să se ducă înapoi în depozit. 

De pe podea, Colţunaș se uita în sus la mine. 

— Ca Pi-ta! a zis. 

— Mda... sigur, Colţunaș, i-am spus. 

Domnul Berman s-a întors cu o pereche de pan- 
tofi bicolori cu şiret, maro cu alb, pe măsura mea. 
I-am probat. Mamă, ce urâţi erau! 

— Uite ce drăguţi sunt pantofii cu şiret ai lui 
Peter, a zis mama. Acum Colţunaș o să probeze și el 


niște pantofi drăguţi cu şiret. 

Colţunaș l-a lăsat pe domnul Berman să-i pună 
perechea nouă de pantofi. 

— Uite. Uite... ca Pi-ta, a zis, ridicând un picior. 

— Așa e, Colţunaș, am spus. Exact ca ai mei. 

Ce ușor e să-i păcăleşti pe pici! 

— Îi încalță sau îi împachetăm? a întrebat-o 
domnul Berman pe mama, în timp ce Colţunaş 
dădea ture în pantofii lui noi. 

— Îi împachetaţi, bineînţeles! a zis ea. 

M-am întrebat ce-o să-i spună mama lui Colţu- 
naş mâine, când o să port mocasinii noi. În fine, eu 
n-aveam de ce să-mi fac griji! Fusese ideea ei! 

Când Colţunaș a fost din nou încălţat cu pantofii 
vechi și cutiile au fost pregătite, domnul Berman i-a 
dat lui frate-meu un balon cu dungi. Mi-a oferit și 
mie unul. Am refuzat. Cum putea să-și închipuie că 
o persoană în clasa a patra și-ar dori un balon de la 
magazinul de pantofi? 

— Nu a fost chiar așa de groaznic, nu-i așa, 
Peter? a zis mama, când am plecat din magazin. 

— N-a fost? am întrebat. 

— Fi, se putea și mai rău, a zis mama. 

— Probabil, am răspuns. 


La prânz am mers la restaurantul Raiul ham- 
burgerilor. Ne-am așezat într-un separeu. Colţunaș 
își flutura balonul în timp ce mama a comandat 
pentru el, apoi pentru ea. Eu am comandat singur 
- un hamburger cu de toate și un milk-shake de 
ciocolată. Colţunaș primea meniul special pentru 
copii mici, adică un hamburger fără chiflă, cu piure 
de cartofi și o garnitură de mazăre. 

Când am fost serviţi, mama a tăiat hamburgerul 
lui Colţunaș în bucățele mici, pe care el şi le-a băgat 
în gură cu mâna. Apoi mama i-a dat o lingură și i-a 
spus să-și mănânce piureul. Dar în loc să-l mănânce, 
l-a aruncat pe pereți. 

— Uite, a zis. 

— Parcă mi-ai zis că n-o să se mai poarte așa, 
i-am spus mamei. 

— Colţunaş, nu e frumos. Încetează imediat! a 
zis mama. 

Dar Colţunaș a ciripit: 

— Pap sau pun în cap. 

Și și-a turnat toată farfuria cu mazăre în cap. 

Am râs. Nu puteam să mă abţin. Arăta așa de 
caraghios, cu mazărea căzându-i din păr! Și dacă 
mănânc și râd în același timp, mă înec. Așa că 


m-am înecat cu o murătură şi mama a trebuit să-mi 
dea una pe spinare, iar în timpul ăsta Colţunaș a 
reușit să mai întindă nişte piure pe perete. 

Atunci chelneriţa a întrebat-o pe mama dacă 
mai dorim ceva. 

— Nu, mulţumesc. Ne-a ajuns! a zis mama. 

A şters peretele cu şerveţelul și i-a spus lui 
Colţunaș că a fost foarte, foarte obraznic. 

— Nu eu! a zis Colţunaş. Nu eu! 

— Ba tu! i-a zis mama. De ce nu poţi mânca și 
tu ca Peter? Vezi ce frumos mănâncă Peter? 

Colţunaș n-a zis nimic. Doar şi-a înfipt furculiţa 
în balon. A plesnit, iar Colţunaș a tipat. 

— S-a dus! Mai vreau balon! MAI VREAU! 

— Gura! i-am spus. Nu poţi niciodată să te porți 
omenește? 

— Ajunge, Peter! a zis mama. 

Ar fi trebuit să-l pocnească. Asta l-ar fi învăţat 
pe frate-meu cum să se poarte în Raiul hamburge- 
rilor! 

Ne-am întors acasă cu un taxi. Colţunas a ador- 
mit pe drum. Își băgase degetele în gură și plescăia. 
Mama mi-a şoptit: 


— Peter, nu-i așa că n-am avut o zi chiar atât de 
rea? 

Nu i-am răspuns. Doar am privit pe fereastra 
taxiului şi m-am hotărât că n-o să-mi mai petrec 
nicio zi împreună cu Farley Drexel Hatcher. 


Grupa trenului zburător 


În luna ianuarie, clasa noastră a început să lucreze 
la un proiect despre oraș. Învăţătoarea, doamna Haver, 
ne-a împărțit pe grupe, în funcţie de zona în care 
locuiam. Așa puteam să lucrăm acasă. Grupa mea era 
alcătuită din mine, Jimmy Fargo și Sheila. Tema 
noastră era „Transporturile“. Ne-am hotărât să ne 
întâlnim la mine acasă pentru că, dintre toţi, sunt sin- 
gurul care are propriul dormitor. În câteva săptămâni, 
fiecare grupă trebuie să predea o broșură, un afiș și 
trebuie să fie pregătită să-și susţină oral proiectul. 

În prima zi, când ne-am întâlnit după școală, 
am cumpărat un carton galben pentru afiş. Jimmy 
voia unul albastru, dar Sheila l-a făcut să se răz- 
gândească. 

— Galbenul e o culoare mult mai luminoasă, i-a 
explicat ea. Totul va ieși în evidenţă pe el. Albastrul 
e prea lipsit de strălucire. 

Sheila crede că e mai deşteaptă decât mine și 
Jimmy la un loc — doar pentru că e fată! Așa că 
imediat ne-a spus că ea trebuie să se ocupe de bro- 
șură, iar eu şi Jimmy am putea face aproape toată 
treaba pentru afiș. Atâta timp cât ne consultăm mai 
întâi cu ea, ca să fie sigură că-i plac ideile noastre. 
Am fost de acord, pentru că Sheila a promis că ea 
va scrie zece pagini, iar noi doar cinci. 

După ce am cumpărat cartonul galben, am mers 
la bibliotecă. Am luat șapte cărți despre transporturi. 
Voiam să învăţăm totul despre viteză, traficul aglo- 
merat și poluare. Am stabilit să ne întâlnim timp de 
două săptămâni, în după-amiezele de marţi și joi. 

Primele întâlniri ale grupei noastre au decurs în 
felul următor: am ajuns la mine acasă la trei și ju- 
mătate, am mâncat o gustare, apoi ne-am jucat cu 
Picurici încă o jumătate de oră. Sheila a renunţat la 
faza cu păduchii de când Colţunaș și-a pierdut cei 
doi dinţi din faţă. Dar tot nu e mare distracţie s-o ai 
pe lângă tine. Se plânge mereu că a nimerit în cea 
mai slabă grupă. Și că eu și Jimmy mai mult ne 


prostim decât muncim. Am căzut la pace cu ea doar 
pentru că nu aveam încotro! 

Sheila şi Jimmy trebuie să se întoarcă acasă pentru 
masa de seară înainte de cinci și jumătate. Aşa că la 
cinci am început să strângem. Ne ţinem rechizitele 
sub patul meu, într-o cutie de pantofi. Avem un set 
de carioci, lipici marca Elmer, bandă adezivă, o foar- 
fecă foarte ascuţită și un tub de sclipici argintiu. 

Sheila cară cu ea broşura grupei noastre. Nu are 
suficientă încredere în noi ca să o lase la mine acasă! 
Cartonul stă sub pat, laolaltă cu rechizitele. Am 
stivuit cărţile de la bibliotecă pe biroul meu. Verific 
de fiecare dată dacă am pus toate lucrurile în ordine 
pentru că mama mi-a spus că dacă las mizerie 
trebuie să ne găsim alt loc în care să lucrăm. 

La a treia întâlnire, le-am spus Sheilei și lui 
Jimmy că am găsit soluţia pentru problemele de 
trafic din New York. 

— Trebuie să eliminăm traficul rutier, am zis. 
Trebuie interzis accesul mașinilor, autobuzelor sau 
taxiurilor în oraș. Avem nevoie de un sistem de mo- 
norai“ în tot oraşul. 


* Cale ferată terestră sau, cel mai adesea, suspendată, alcătuită 
dintr-o singură şină (n. trad). 


— E prea scump, a zis Sheila. Sună bine, dar nu 
e practic. 

— Nu sunt de acord! i-am zis Sheilei. E foarte 
practic. În afară de faptul că ne scapă de trafic, ne 
scapă și de poluare și îi va ajuta pe oameni să ajungă 
unde vor mult mai repede. 

— Dar nu e practic, Peter! a zis din nou Sheila. 
Costă prea mult. 

Am deschis una dintre cărţile mele despre trans- 
porturi și i-am citit Sheilei un pasaj: 

— Sistemul de monorai e o speranţă pentru viitor. 

Mi-am dres vocea şi m-am uitat în sus. 

— Dar nu putem scrie o lucrare întreagă doar 
despre monorai, a zis Sheila. N-o să fim niciodată în 
stare să scriem douăzeci de pagini despre asta. 

— Putem să scriem mai mare, a sugerat Jimmy. 

— Nu, a zis Sheila. Vreau o notă mare la proiectul 
ăsta. Peter, tu îţi poţi scrie cele cinci pagini despre 
sistemul monorai și despre cum funcţionează. Jimmy, 
tu poţi scrie cinci pagini despre poluarea provocată 
de transporturi. lar eu voi scrie în cele zece pagini 
ale mele despre istoria transporturilor în oraș. 

Sheila și-a încrucișat mâinile și a zâmbit. 

— Pot să scriu mare? a întrebat Jimmy. 

— Nu-mi pasă cât de mare scrii atâta timp cât îţi 
pui numele pe cele cinci pagini ale tale! i-a spus 
Sheila. 

— Asta nu-i corect! a zis Jimmy. Se presupune 
că e un proiect de grup. De ce trebuie să-mi pun 
numele pe cele cinci pagini ale mele? 

— Atunci nu scrie MARE! a ţipat Sheila. 

— Bine, bine... O să scriu așa de mărunt, că 
doamna Haver va avea nevoie de microscop ca să 
vadă literele. 

— Foarte amuzant, a zis Sheila. 

— Uite, le-am spus amândurora, cred că totul 
trebuie scris de o singură mână. Doar așa e corect. 
Altfel, doamna Haver va şti cine ce a făcut. Și nu ar 
mai fi un proiect de grup. 

— Așa-i, e o idee bună, a zis Jimmy. Care dintre 
noi scrie cel mai frumos? 

Jimmy şi cu mine ne-am uitat la Sheila. 

— Am, într-adevăr, un scris egal și frumos, a zis 
Sheila. Dar dacă vreţi să copiez ce-aţi scris voi, tre- 
buie să-mi daţi totul până marţea următoare. Altfel, 
n-o să am suficient timp. Și să-i daţi bătaie cu afișul! 

Sheila vorbea de parcă ea era profesoara și noi 
copiii. 

Jimmy și cu mine am proiectat singuri tot alișul. 
Am folosit argumete pro şi contra pentru fiecare tip 
de mijloace de transport. Era foarte ingenios. Am 
făcut o diagramă împărţită în trei pentru uscat, apă 
și aer şi ne-am gândit la un desen pentru fiecare — 
cu avionul făcut cu sclipici argintiu şi litere scrise 
cu roșu şi albastru. Am ajuns pe la jumătate cu scri- 
sul literelor în acea zi. Am mai schiţat și vaporul, 
avionul şi camionul. 

Când l-a văzut, Sheila a întrebat: 

— Ăsta ar trebui să fie un tren? 

— Nu, i-am spus, e un camion. 

— Nu arată ca un camion, a zis ea. 

— O să arate, i-a spus Jimmy, când o să fie ter- 
minat. 

— Sper, a zis Sheila, pentru că deocamdată pare 
a fi un tren zburător! 

— E așa fiindcă n-am desenat încă pământul 
dedesubt, a spus Jimmy. 

— Da, am aprobat. Vezi, trebuie să-l facem să 
arate ca şi cum ar fi pe o stradă. Acum parcă pluteşte 
în aer. 

— Şi vaporul la fel, a zis Sheila. 

— O să desenăm nişte valuri în jurul lui, i-am 
spus. 

— i nişte nori în jurul avionului, a zis Sheila. 

— Auzi, a zbierat Jimmy, ţi-a spus vreodată 
cineva că prea faci pe ṣefa? Afișul e al nostru! Tu fă 
broşura. Adu-ţi aminte... așa ai vrut tu! 

— Uite... 
suntem o echipă. Trebuie să lucrăm împreună. 


iar începi! a zis Sheila. Uiţi mereu că 


— Să lucrăm împreună nu înseamnă că tu dai 
ordine şi noi trebuie să le executăm, a zis Jimmy. 

„Exact aşa cred şi eu!“ mi-am zis. 

Sheila nu i-a răspuns lui Jimmy. Și-a adunat 
lucrurile, și-a luat haina și a plecat. 

— Sper să nu se mai întoarcă niciodată, a zis 
Jimmy. 

— O să se întoarcă, i-am spus. Noi suntem grupa ci. 

Jimmy a râs: 

— Mda... formăm o grupă grozavă! 

Am pus afișul nostru sub pat, i-am zis la revedere 
lui Jimmy, apoi m-am spălat pe mâini pentru masa 
de seară. 

Mama era destul de drăguță în legătură cu întâl- 
nirile noastre. A făcut în așa fel încât Colţunaş să 
meargă să se joace la Ralph acasă marţea şi la Jennie 

joia. Sam avea vărsat de vânt, așa că nu se putea 
juca deloc. 

Mă bucuram că săptămâna următoare avea să 
fie ultima întâlnire de după ore a grupei noastre. 
Mă săturasem de Sheila şi de transporturi. În plus, 
acum, că ştiam că sistemul de monorai era singura 
modalitate de a salva orașul, eram supărat că pri- 
marul și ceilalți tipi de la primărie nu făceau nimic 
pentru a instala unul. Dacă eu știu că ăsta e cel mai 
bun mijloc de transport în oraș, cum se face că ei nu 
știau? 

În ziua următoare, când m-am întors de la şcoa- 
lă, m-am dus în dormitor s-o văd pe Picurici, cum 
fac întotdeauna. Colţunaș era acolo, așezat pe pat. 

— De ce ești în camera mea? l-am întrebat. 

A zâmbit. 

— Ştii că n-ai voie aici. Asta e camera mea. 

— Vrei să vezi? a zis Colţunaș. 

— Ce să văd? 

— Vrei să vezi? 

— Ce? Ce tot spui? am întrebat. 

A sărit din pat și s-a târât dedesubt. A ieșit cu 
afișul nostru. Mi l-a arătat. 

— Uite, a zis. Mumos! 

— Ce-ai făcut? am țipat. Ce-ai făcut cu alişul 
nostru? 

Afișul era mâzgălit cu toate culorile. Era un 
dezastru! Fra făcut varză, era distrus. Eram cât 
pe-aci să-l ucid pe Colţunaş. Am luat afișul și am 
fugit în bucătărie ca să i-l arăt mamei. Abia mai 
puteam vorbi. 

— Uite! am zis, simțind cum mi se pune un nod 
în gât. Uite ce-a făcut cu afișul meu! 

Simţeam că îmi dau lacrimile, dar nu-mi păsa. 

— Cum ai putut să-l lași? am întrebat-o pe ma- 
ma. Cum? Nu-ţi pasă deloc de mine? 

Am aruncat posterul și am fugit în camera mea. 
Am trântit ușa, mi-am scos un pantof şi l-am az- 
vârlit în perete. A lăsat o urmă neagră. Ei, şi ce! 

La scurt timp după asta, am auzit-o pe mama 
zbierând — apoi pe Colţunaş care plângea. După o 
vreme, mama a bătut la ușa mea şi a întrebat: 

— Peter, pot să intru? 

N-am răspuns. 

A deschis ușa şi a venit până la patul meu. S-a 
așezat lângă mine. 

— Îmi pare foarte rău, a zis. 

Tot n-am zis nimic. 

— Peter, a început. 

Nu m-am uitat la ea. 

Mi-a atins mâna. 

— Peter... te rog, ascultă... 

— Nu vezi, mami? Nu pot nici măcar să-mi fac 
temele fără să mi le strice. Nu-i corect! Aş vrea să 
nu se fi născut! Niciodată! Îl urăsc! 

— Nu-l urăști, a zis mama, doar ai impresia că e 
aşa. 

— Ba nu, am zis, chiar aşa cred. Pur şi simplu 
nu-l suport pe copilul ăsta! 

— Eşti supărat, mi-a spus mama. Știu și nu te 
învinuiesc. Colţunaș n-avea niciun drept să se atin- 
gă de afișul tău. l-am pocnii. 

— Așa ai făcut? am întrebat. 

Colţunaș nu ia niciodată bătaie. Părinţii mei nu 
sunt de acord cu bătaia. 

— Chiar l-ai plesnit? 

— Da, a zis mama. 

— Tare? am întrebat. 

— La fund, mi-a spus. 

M-am gândit la ce s-a întâmplat. 

— Peter... 

Mama și-a pus o mână în jurul umerilor mei. 

— O să-ți cumpăr mâine alt carton. Chiar a fost vi- 
na mea. N-ar fi trebuit să-l las niciodată în camera ta. 
— De-aia am nevoie de încuietoare la uşă, am zis. 

— Nu-mi plac încuietorile. Suntem o familie. Nu 
trebuie să ne ferim unii de ceilalți. 

— Dacă aş fi avut încuietoare, Colţunaș n-ar fi 
pus mâna pe afișul meu! 

— N-o să se mai întâmple, mi-a promis mama. 

Voiam s-o cred, dar ştiam că n-o să fie așa. 
Numai dacă l-ar fi ţinut legat n-ar mai fi intrat în 
camera mea. 

În ziua următoare, când eram la şcoală, mama a 
cumpărat un alt carton galben. Partea cea mai grea 
a fost să-i explic lui Jimmy că trebuie să luăm totul 
de la capăt. A fost înţelegător. A zis că de data asta 
o să facă în aşa fel încât camionul lui să nu mai 
arate ca un tren zburător. lar eu am spus că de daia 
asta o să fac semne cu un creion pentru ca literele 
mele să nu o mai ia la deal. 

Grupa noastră s-a reunit în după-amiaza accea. 
Sheila n-a pomenit nimic despre ceea ce se întâm- 
plase data trecută. Şi nici noi. Jimmy şi cu mine am 
lucrat la poster în timp ce Sheila a copiat în broșură 
ceea ce scriseserăm noi. Eram pregătiţi să ne susţinem 

proiectul luni. Nu ca alte grupe care nici nu înce- 
puseră încă! 

La cinci noi terminaserăm afișul, iar Sheila avea 
aproape gata coperta pentru broșură. Jimmy s-a 
dus în spatele ei să vadă ce face. 

După un minut, a tipat: 

— Ce crezi că faci, Sheila? 

— M-am ridicat de pe podea și am venit lângă 
ei, la birou. Am aruncat o privire pe copertă. Fra 
destul de frumoasă. Scria: 


TRANSPORTUL ÎN ORAŞ 
Dedesubt scria 


DE SHEILA TUBMAN, PETER HATCHER ȘI 
JAMES FARGO 


Și sub asta, cu litere mici: 
scris de mână de către domnişoara Sheila Tubman 


Acum înţelegeam de ce era furios Jimmy. 

— Nu! am zis, luându-mă cu mâinile de cap. Cum 
ai putut? 

Sheila nu zicea nimic. 

— Nu e corect, i-am spus. Noi nu ne-am pus 
numele pe afiş! 

— Dar coperta e gata, a zis Sheila. Nu vedeți? 
N-or să-mi mai iasă literele aşa de drepte a doua 
oară. Arată perfect! 

— A, nu! a strigat Jimmy. Nu predăm broşura 
aşa. Mai bine o rup. 

A luat broşura și a amenințat că o rupe în două. 

Sheila a ţipat: 

— N-o s-o rupi! Te omor! Dă-mi-o înapoi, 
Jimmy Fargo! 

Era gata să plângă. 

Stiam că Jimmy n-o s-o rupă, dar n-am spus 
nimic. 

— Peter... zi-i să mi-o dea înapoi! 

— Scoţi rândul ăla despre scrisul de mână? am 
întrebat. 

— Nu pot. S-ar strica broşura. 

— Atunci, cred că ar trebui s-o rupă, am zis. 

Sheila a bătut din picior. 

— Ooooh! Vă urăsc pe amândoi! 

— Nu-i adevărat, i-am zis. Doar ai impresia că 
ne urăști. 

— Ba sigur că da! s-a smiorcăit Sheila. 

— Asta-i din cauză că acum eşti supărată, i-am 
ZIS. 

Nu mă puteam abtine să nu zâmbesc. 

Sheila a sărit şi a încercat să ia broşura, dar 
Jimmy o ţinea deasupra capului, iar el e mult mai 
înalt decât Sheila. Ea n-avea nicio şansă. 

În cele din urmă, Sheila s-a aşezat şi a oftat: 

— Mă dau bătută. Aţi câştigat. O să-mi şterg 
numele. 

— Promiţi? a întrebat Jimmy. 

— Promit, a zis Sheila. 

Jimmy a pus broşura pe birou, în faţa Sheilei. 

— Bine, a zis, apucă-te de treabă. 

— Nu am de gând să fac toată coperta de la 
capăt, a zis Sheila. O să translorm rândul de jos 
într-un ornament. 

A luat o cariocă și a transformat cuvintele în flo- 
ricele mici. În scurt timp, „scris de mână de către 
domnişoara Sheila Tubman“ a lost transformat în 
șaisprezece floricele. 

— Lite, a zis Sheila. E gata. 

— Arată destul de bine, i-am spus. 

— Ar fi arătat mai bine fără florile astea, a zis 
Jimmy. Dar cel puţin acum e corect. 

În seara aceea, le-am arătai mamei şi lui tata 
noul nostru afiş. Ei au fost de părere că e grozav. 
Mai ales avionul din sclipici argintiu. Mama a pus 
afișul deasupra frigiderului, ca să-l păstreze în 
siguranţă până a doua zi, când îl duceam la școală. 

Acum nu mai aveam de ce să-mi fac griji. Sheila 
avea broşura, afişul era la loc sigur, iar grupa 
noastră terminase treaba înainte de data planificată. 
M-am dus în camera mea să mă odihnesc. Colţunaș 
stătea pe pat. Cutia de pantofi cu rechizite era în 
faţa lui. Faţa îi era mâzgălită de carioci colorate şi 
folosise foarfeca mea ultraascuţită ca să-și ciopâr- 
țească părul. lar părul tăiat cădea în acvariul lui 
Picurici — pe care-l ţinea în faţa lui, pe podea! 

— Uite, a zis el. Uite Colţunaș. Colţunaş e frizer! 

În seara aceea am aflat că părul nu-i face rău 
ţestoasei mele. I-am cules fiecare şuviţă de pe cara- 
pace. Am curăţat acvariul și am spălat pietrele. 
Părea fericită. 

Două lucruri s-au întâmplat în ziua următoare. 

În primul rând, mama a trebuit să-l ducă pe 
Colţunaș la un frizer adevărat ca să-i aranjeze 
cumva părul. Îi rămăsese destul la spate, dar 
aproape nimic în faţă și în vârful capului. Frizerul 


a zis că nu poate face prea multe până când părul 
nu va crește la loc. Pe măsură ce trecea timpul, 
Colţunaș arăta din ce în ce mai caraghios: mai întâi 
colții, acum părul. 

În al doilea rând, tata a venit acasă cu o încuie- 
toare cu lanţ pentru ușa dormitorului meu. Puteam 
să ajung la ea dacă mă ridicam pe vârfuri, dar 
frate-meu nu reușea nicicum — orice-ar fi făcut! 

Grupa noastră a fost prima care şi-a prezentat 
proiectul. Doamna învăţătoare a spus că am făcut o 
treabă excelentă. I-a plăcut foarte mult posterul 
nostru. Cel mai grozav i s-a părut avionul din scli- 
pici argintiu. Singura ei nedumerire a fost legată de 
faptul că desenasem un tren zburător. 

Starul de televiziune 


Mătuşa Linda este sora mamei. Locuiește la 
Boston. Săptămâna trecută a născut o fetiţă. Aşa că 
acum am o nouă verișoară. Mama a hotărât să 
meargă cu avionul la Boston, ca să vadă bebelușul 
şi pe mătușa Linda. 

— O să fiu plecată doar două zile, mi-a spus mama. 

Stăteam pe patul ci și mă uitam cum își face 
bagajele: 

— Știu, am zis. 

— Tati o să aibă grijă de tine şi de Colţunel. 

— Știu, am zis din nou. 

— Eşti sigur că o să te descurci? m-a întrebat. 

— Sigur, de ce nu? 


— O să-l ajuţi pe tata să aibă grijă de Colţunel? 

— Sigur, mami, nu-ţi face probleme. 

— Nu-mi fac. Doar că tati e așa de... ei, ştii tu... 
nu se pricepe prea bine să aibă grijă de copii. 

Pe urmă și-a închis valiza. 

— O să fim bine, mami, am zis. 

Asteptam cu nerăbdare weekendul. Tata nu se sin- 
chiseşte de păstrarea ordinii. Niciodată nu mă contro- 
lează să vadă dacă m-am spălat. Și mă lasă să mă culc 
târziu. 

Vineri dimineaţa am coborât toţi cu liftul, ca să 
ne luăm rămas-bun de la mama. 

Henry s-a uitat la valiză. 

— Plecaţi, domnule Hatcher? a întrebat. 

Mama a răspuns: 

— Nu, Henry, eu plec. Sora mea tocmai a născut 
primul ei copil. Mă duc cu avionul la Boston, în 
weekendul ăsta... ca s-o ajut. 

— Bebe nou, a zis Colţunaș. Bebe-bebe-bebe. 

Nimeni nu i-a dat atenţie. Câteodată, fratele 
meu vorbește doar ca să se afle în treabă. 

— Călătorie plăcută, doamnă Hatcher, i-a spus 
Henry mamei când am ajuns în hol. 

— Mulţumesc, Henry, a zis mama. Fii cu ochii 
pe familia mea. 

— O să fiu, doamnă Hatcher, a zis Henry, făcân- 
du-i lui tata cu ochiul. 

Afară, tata a chemat un taxi. Întâi a pus valiza 
înăuntru, apoi i-a ținut mamei ușa. După ce mama 
s-a așezat, tata a zis: 

— Nu-ţi face griji în privinţa noastră. O să fim 
bine. 

— Bine... bine, mămico, a ţipat Colţunaș. 

— Pa, mami, ne vedem duminică, am zis. 

Mama ne-a făcut semn că ne pupă. Apoi taxiul a 
plecat. 

Tata a oftat. Colţunaș sărea în sus și-n jos 
strigând: 

— Pa, mămico... pa pa pa! 

N-aveam ore în ziua aceea. Profesorii erau la o 
întâlnire specială. Aşa că tata a zis că ne ia pe mine 
şi pe Colţunaș la biroul lui. 

Biroul lui tata se află într-o clădire uriașă făcută 
aproape în întregime din sticlă. E multă agitaţie acolo. 
Nu-i vezi niciodată pe oameni stând pur și simplu 
liniștiți la birou. Toată lumea se grăbeşte mereu 
încoace și-ncolo. Te poţi pierde cu ușurință aici. Tata 
are propriul lui birou și o secretară personală. Se 
numește Janet și e foarte drăguță. Îmi place în special 
părul ei. E des și negru. Are cele mai lungi gene pe 


care le-am văzut. Odată am auzit-o pe mama spunând: 
„Probabil că Janet se trezește când se crapă de ziuă ca 
să-și pună faţa.“ Tata a râs când a auzit-o pe mama. 

Janet s-a mai întâlnit cu mine, dar era pentru 
prima oară când îl vedea pe Colţunaș. Eram bucuros 
că părul începuse să-i crească la loc. l-am explicat 
imediat ce s-a întâmplat cu dinţii lui. 

— O să arate mult mai bine când o să fic mai 
mare, am zis. Și-a pierdut cei doi dinţi din faţă, dar 
la șase sau șapte ani o să-i crească alţii. 

— Uite, a zis Colţunaș, deschizând gura. Toţi 
duși. 

— Janet, băieţii vor sta aici toată dimineaţa, a 
spus tata. Poţi să-i distrezi cât termin ce am de făcut? 

— Sigur, domnule Hatcher, a spus Janet. Mergeţi 
în birou și eu le arăt băieţilor restul firmei. 

După ce tata s-a dus în biroul lui, Janct şi-a scos 
poșeta. A luat dinăuntru o perie de păr, nişte ruj şi 
o pungă cu biscuiţi. 

— Vreţi? ne-a întrebat pe mine și pe Colţunaş. 

— Bine, am zis și am luat o mână de biscuiţi. 

Colţunaș a făcut la fel. Biscuiţii aveau formă de 
peștișori. l-am ronţăit în timp ce Janet se aranja. 
Avea o ditamai oglinda pliabilă în sertar. A așezat-o 
pe birou și a început să se aranjeze. Când a terminat, 

arăta exact la fel ca atunci când venisem. Dar cred 
că ea nu era de aceeași părere, pentru că a spus: 

— Acum e mult mai bine. 

Apoi și-a băgat la loc toate lucrurile. 

Ne-a luat de mână pe mine și pe Colţunaș. Am 
mers pe un hol lung, am trecut de o ușă și am intrat 
într-o altă aripă a firmei. Am ajuns într-o încăpere 
unde erau o grămadă de copii cu mamele lor. Cred 
că erau pe puţin cincizeci. Majoritatea copiilor erau 
destul de mici, cam ca frate-meu. Unii plângeau. 

— Aici ¢ o grădiniţă, sau ce? am întrebat-o pe Janet. 

A râs: 

— Au venit să dea probă pentru noua reclamă 
Pici-Cleta. 

— Adică toţi vor să fie puştiul care merge pe 
Pici-Cletă la televizor? 

— Da. Sau cel puţin mamele lor vor, a zis Janet. 
Dar ne trebuie numai unul. 

— Vrei să spui că doar unul dintre copiii ăştia o 
să fie ales? 

— Exact, a zis Janet. 

— Cine o să-l aleagă? am întrebat. 

— Tatăl tău și domnul Denberg se ocupă de asta. 
Bineînţeles însă că domnul Vincent, preşedintele 
companiei Pici-Cleta, trebuic să fie de acord. 

Chiar atunci s-a deschis o ușă și a apărut o secretară. 

— Următorul, le-a spus ea copiilor care așteptau. 

— Murray al meu este următorul, a zis una din- 
tre mame. 

— Ba nu-i adevărat! a ţipat altă mamă. Sally e 
următoarea. 

— Doamnelor... vă rog! Va veni rândul tuturor, 
a spus secretara. 

Până la urmă a intrat Murray. Era un copilaș cu 
păr roșcat. Nu trecuseră nici două minute de când 
intrase în camera cealaltă, când ușa s-a deschis şi 
dinăuntru a ieșit un om solid cu un trabuc în gură. 

— Nu, nu, nu! a strigat. Nu e deloc genul de copil 
pe care-l căutăm. 

Murray plângea. 

— Ce ştii dumneata? Nu ai recunoaște o comoară 
nici dacă ai da peste ea! a ţipat mama lui Murray la 
bărbatul solid, ameninţând-l cu pumnul. 

Janet mi-a şoptit: 

— Acesta este domnul Vincent, președintele 
companiei Pici-Cleta. 

Domnul Vincent a înaintat până în mijlocul 
încăperii. S-a uitat în jur la toţi copiii. Când ne-a 
văzut pe noi, a arătat cu degetul și a strigat: 

— Asta e! Asta-i puştiul pe care-l vreau! 


Am crezut că se referea la mine. M-am emoţionat. 
Mă și vedeam la televizor, mergând cu Pici-Cleta. 
Toţi prietenii mei ar fi dat drumul la televizor și ar 
fi spus: „la uite, e Peter!“ 

Imi imaginam deja ce distracție o să fie, când 
domnul Vincent a venit la noi şi a pus mâna pe 
Colţunaș. L-a luat în braţe: 

— Perfect! a strigat. El e perfect! 

Mamele care așteptau şi-au adunat copiii și au 
plecat imediat. 

Domnul Vincent a plecat val-vârtej, cu frate-meu 
în braţe. Janet se ţinea după el, strigând: 

— Dar domnule Vincent... nu înţelegeți... 

Am alergat după Janet. 

Domnul Vincent l-a dus pe Colţunaș în cealaltă 
cameră. A anunţat: 

— L-am găsit chiar eu! Puștiul perfect pentru 
noua reclamă Pici-Cleta. 

Domnul Vincent l-a pus jos pe Colţunaș și și-a scos 
trabucul din gură. Mai erau doi bărbaţi în cameră. 
Unul dintre ei era domnul Denberg. Celălalt era tata. 

— Bună, tati! a zis Colţunaș. 

— George, i-a spus tata domnului Vincent, ăsta 
e băiatul meu! Nu e nici actor și nici model. Nu 
poate să joace în reclama Pici-Cleta. 

— Nu trebuie să fie actor sau model. E perfect 
așa cum e! a insistat domnul Vincent. 

— Uite ce e, George... vrem să facem o reclamă 
cât mai bună pentru compania ta. Dar Colţunaș nu 
poate fi băiatul care să meargă cu Pici-Cleta. 

— Ascultă, Hatcher! a ridicat domnul Vincent vocea. 

Mă întrebam de ce îi spunea lui tata Hatcher — la 
fel cum făcuse domnul Yarby. 

Domnul Vincent a arătat spre Colţunaș: 

— Dacă nu am copilul ăsta în reclamă, mă duc 
la altă agenţie de publicitate. Pur şi simplu. 

Tata s-a uitat la domnul Denberg. 

— Tu hotărăşti, Warren, i-a zis domnul Denberg 
lui tata. Nu vreau să fiu eu cel care-ţi spune ce să faci. 

Tata l-a luat pe Colţunaș pe genunchi. 

— Vrei să mergi cu Pici-Cleta, Colţunaș? E exact 
ca aia pe care o ai acasă. 

— De ce-l întrebi pe el? am zis. Ce ştie el despre 
cum se fac reclamele? 

Tata se purta de parcă uitase că sunt și eu pe acolo. 

— Mă gândesc la ceva, Peter. Te rog să taci. 

— Ei, Hatcher, a zis domnul Vincent. Ce alegi? 
Copilul tău sau mă mut la altă agenţie? 


Mi-am adus aminte cum a pierdut tata con- 
tractul cu Juicy-O din cauza lui Colţunaș. Era po- 
sibil să-l piardă și pe ăsta. Și nu cred că-și permitea. 

În cele din urmă, tata a spus: 

— Bine, George, poate să apară... cu o condiţie, 
totuși. 

— Care, Hatcher? a întrebat domnul Vincent. 

— Reclama trebuie făcută în după-amiaza asta. 
Mai târziu, băiatul meu nu va mai fi disponibil. 

— Din partea mea, e în regulă, a spus domnul 
Vincent. 

— O să fie plătit? l-am întrebat pe tata. 

— O să am eu grijă, Peter, a spus tata. 

Asta probabil că însemna da. O să fie plătit şi o să 
aibă o grămadă de bani la bancă. lar eu — nimic. Și 
într-o zi o să fiu nevoit să împrumut bani de la Colţunaș. 
Nu -— ia stai un pic — niciodată! N-o să împrumut 
niciodată bani de la Colţunaș. Mai bine mor de foame! 

— Pot măcar să mă uit când filmaţi reclama? 
am întrebat. 

— Sigur, a zis tata. Poţi să te uiţi la tot. 

M-am întors spre domnul Denberg. 

— Colţunaș o să devină faimos? am întrebat. 

— Nu, nu chiar faimos... dar o grămadă de 
oameni o să-și spună că li se pare cunoscut, a spus 
domnul Denberg. 

M-am întors spre domnul Vincent. 

— Ştiţi că-i lipsesc doi dinţi din faţă? 

— Asta face parte din farmecul lui, a zis domnul 
Vincent. 

— Și că și-a tăiat tot părul în urmă cu două luni? 

— Acum arată bine, a spus domnul Vincent. 

— Şi nici măcar nu poate încă să spună propoziţii 
lungi, le-am zis tuturor celor din încăpere. 

— Nu trebuie să spună niciun cuvânt, mi-a 
răspuns domnul Vincent. 

N-am putut găsi niciun alt motiv pentru care 
domnul Vincent să nu-l poată folosi pe Colţunaș în 
reclamă. Era stabilit. În curând, Colţunaş avea să 
devină un star de televiziune faimos, iar cu voi fi 
nici mai mult, nici mai puţin decât Peter Hatcher, 
un omuleţ din clasa a patra. 

— Să începem imediat după prânz, a zis domnul 
Denberg. Ar trebui să terminăm de filmat în vreo 
două ore. 

În timp ce tata și domnul Denberg puneau totul 
la cale, am întrebat-o pe Janet unde e toaleta bărba- 
ților. M-a dus până acolo. l-am mulţumit și i-am 


spus că nu e nevoie să mă aștepte. Puteam să mă în- 
torc singur înapoi. 

Când am ajuns înăuntru, la adăpost de priviri 
străine, m-am privit în oglindă. „Aș fi vrut ca 
frate-meu să nu se fi născut“, mi-am zis. „Toate 
lucrurile bune i se întâmplă doar lui! Dacă era 
absolut necesar să se fi născut, măcar să fi avut 
nouă sau zece ani — ca mine. Atunci, domnul Vincent 
nu l-ar mai fi vrut pentru reclama Pici-Cleta.“ 

Janet a comandat de băut și nişte sandviciuri de 
la cafenea. După ce am mâncat, am mers într-o altă 
parte a firmei, unde erau pregătite camerele de 
filmat. Decorul din fundal reprezenta o stradă. 
Pici-Cleta era de un roșu strălucitor. Tata i-a spus 
lui Colţunaș că tot ce are de făcut este să dea ture cu 
tricicleta. Lui Colţunaș i-a plăcut. Zbârnâia peste 
tot, strigând „Vruum-vruum, vruum“. 

Tata, domnul Vincent și Janet stăteau pe scaune 
pliante și îl priveau pe Colţunaș în acţiune. Eu m-am 
așezat pe jos, lângă tata. Domnul Denberg era regizorul. 

— Bine, Colţunaș... acum suntem gata să 
începem. Mergi cu Pici-Cleta unde îţi spun eu și în 
timpul ăsta noi îţi facem o poză... bine? 

— Nu, a zis Colţunaș. 

— Ce vrea, Hatcher? a întrebat domnul Vincent. 
De ce a zis nu? 

Tata a mormăit. 

— Uite ce e, George.. tu ai venit cu ideea să-l 
folosim pe Colţunaș, nu eu. 

— Bine, Colţunaș... acum... a încercat din nou 
domnul Denberg. 

— la-o în partea asta... Pe locuri, fii gata, start! 
a spus cameramanul. 

Colţunaș stătea pe tricicletă. Dar nu se mișca. 

— Hai, puștiule... dă-i bătaie! i-a strigat camera- 
manul. 

— Nu. Nu vreau! a răspuns Colţunaș. 

— Ce-i cu puştiul ăsta, domnule Hatcher? a 
întrebat cameramanul. 

— Colţunaș, a zis tata, fă ce-ţi spune domnul cel 
drăguţ. 

— Nu! Nu trebuie! 

Janct i-a şoptit lui tata: 

— Ce ziceţi de nişte biscuiţi, domnule Hatcher? 

— Bună idee, Janet, i-a spus tata. 

— Am nişte Oreos' chiar aici, a zis, bătându-şi 
ușor poșşeta. Să-i dau? 


* Marcă de biscuiţi cu cremă (n. trad). 


— Câte unul pe rând, a zis tata. 

Janet a traversat încăperea până la Colţunaș. 
Încă mai stătea pe tricicletă. 

— Dacă faci ce-ţi spune domnul, primești un 
biscuit, i-a spus Janet. 

— Arată-mi, a zis Colţunaș. 

Janet i-a arătat o cutie de Oreos. „E foarte bine 
aprovizionată“, mi-am zis. „Probabil că mănâncă 
toată ziua, dacă avea biscuiţi în formă de peștișori 
și pe deasupra și o cutie întreagă de Oreos.“ Mă 
întrebam ce altceva mai putea să aibă în poșeta aia. 

— Dă-mi, a zis Colţunaș. 

Janet i-a arătat un biscuit. Colţunaș s-a întins 
după el, dar Janet nu l-a lăsat să-l ia. 

— Dacă faci ce ţi-a spus domnul, o să primeşti 
un biscuit Oreo. Poate chiar doi sau trei. 

— Întâi biscuit, a zis Colţunaş. 

— Mai întâi faci ce îţi spune domnul, i-a zis Janet. 

— Nu! Întâi biscuit! 

— Dă-i unul, Janet, a strigat domnul Denberg. 
N-avem toată ziua la dispoziţie ca să ne prostim. 

Janet i-a dat lui Colţunaș un biscuit Oreo. L-a 
devorat. 

— Bine, puştiule... acum ești gata? a zis camera- 
manul. Pedalează spre mine. 

E 
X 


Colţunaș nu s-a mișcat. 

Domnul Vincent începuse să-și piardă răbdarea. 

— Hatcher! a zbierat. ÎI faci pe fiu-tău să meargă 
cu Pici-Cleta mea sau îţi iau contractul şi mă mut la 
altă agenţie! 


— George, ar trebui să-ţi amintești că a fost ideea 
ta să-l foloseşti pe Colţunaș, nu a mea! a zis tata. 

— Hatcher, las-o baltă cu cine a avut ideea. E 
copilul tău. Descurcă-te cu el... imediat! 

— M-am gândit la ceva, a zis tata. 

S-a dus într-un colț al încăperii şi le-a făcut 
semn celorlalţi. Domnul Denberg, domnul Vincent, 
cameramanul și Janet s-au adunat în jurul lui. 
Arătau ca o echipă de jucători de fotbal american 
care au format o grămadă” ca să se consulte în pri- 
vinţa jocului. 

Apoi tata m-a chemat. 

— Peter... vrei să vii puţin, te rog? 

— Sigur, tati, am zis. Ce e? 

— Peter... vrem să mergi tu cu tricicleta. Ca să-i 
arăţi lui Colţunaș ce are de făcut. 


* Regulile de la fotbalul american sunt asemănătoare cu cele 
de la rugby: în anumite momente, jucătorii formează aşa-numita 
grămadă organizată. 


— Dar ştie deja să meargă pe ea, am zis. Nu l-ai 
văzut cum dădea ture? 

— Cu toatea astea, nu vrea s-o facă în faţa ca- 
merelor, mi-a explicat tata. Așa că avem nevoie de 
tine ca să ne ajuţi. 

— O să apar și eu în reclamă? am întrebat. 

— Păi Pici-Cleta e, de fapt, pentru copii foarte 
mici, a zis domnul Denberg. Altfel te-am fi luat pe 
tine fără să stăm pe gânduri. 

Am prins ideea. Era ca atunci când am cumpărat 
pantofi și ca la cabinetul domnului doctor Brown. 
Se foloseau de mine ca să-l convingă pe Colţunaș să 
facă ce voiau ei. Mă întreb cum ar putea cineva să 
se descurce cu frate-meu fără ajutorul meu. 

M-am dus la Colţunaș și i-am spus că o să merg 
eu cu Pici-Cleta. 

— Dă-te jos, i-am zis. 

Colţunaș s-a agăţat strâns de tricicletă. 

— Nu... a mea! 

— Nu e a ta, i-a spus tata. 

Dar Colțunaş nu voia să se dea la o parte pentru 
nimic în lume. A închis ochii și a început să ţipe. 
Mamă, ce tare poate să ţipe dacă încearcă! 

Aşa că tata a trebuit să-l smulgă de pe tricicletă. 
Colţunaș dădea din picioare și ţipa mereu şi pun 


pariu că domnului Vincent îi părea rău că-l desco- 
perise. 

M-am urcat pe Pici-Cletă. Era așa de mică, încât 
ajungeam cu genunchii la pământ. Dar am reușit să 
pedalez până unde mi-a spus cameramanul. 

— Vezi ce frumos poate să meargă Peter pe 
tricicletă? a zis Janet. Peter, vino să-ţi dau un biscuit 
Oreo. Te-ai descurcat atât de bine, că poți să iei 
chiar doi sau trei, dacă vrei. 

Colţunaş s-a oprit din ţipat. 

— EU! a zis. 

— Ce? l-a întrebat tata. 

— Eu... merg... eu! 

— Tu nu poţi să mergi așa de bine ca Peter, a zis 
domnul Denberg. 

— Ba pot! i-a spus Colţunaș. 

— Nu cred, a zis domnul Denberg. Tie ţi-a trecut 
rândul. Nu ai făcut ce ţi-am zis. 

— EU! 

— Vrei să mai încerci? a întrebat tata. 

— lar, a zis Colţunaș. lar, iar, iar. 

— Păi... Nu ştiu, a zis domnul Denberg. 

— Păi... a zis domnul Vincent, molfăindu-și 
trabucul. 

— Păi... a zis cameramanul, scărpinându-se în cap. 


— Te rog! a cerșit Colţunaș. 

Nu l-am mai auzit pe frate-meu zicând te rog 
până acum. 

— Bine, o să-ţi mai dăm o șansă, a spus domnul 
Denberg. 

Colţunaș a alergat la Pici-Cletă. M-am dat jos și 
el a sărit pe ea. 

— Acum? l-a întrebat pe domnul Denberg. 

— Acum, a zis domnul Denberg. la-o pe-aici, 
Colţunaș... pe aici... spre mine. 

Colţunaş a făcut cum i s-a spus. 

— Ca Pi-ta! zicea. Uite... la fel ca Pi-ta! 

Janet m-a pupat pe obraz. 

— Ne-ai salvat, Peter Hatcher! a zis. 

M-am şters pe faţă când nu se uita. Sărutul ei 
era prea umed. 


Incă o zi ploioasă 


A doua zi a plouat. Tata m-a întrebat dacă mi-ar 
plăcea să merg la cinema. 

— Numai eu? am întrebat. 

— Nu. Toți trei, a zis. 

— Colţunaș e prea mic ca să meargă. Nu crezi? 
am zis. 

— Poate. Dar nu știu ce altceva aș putea face cu 
el. Şi asta o să dureze câteva ore. 

— Ai putea să-i dai niște ciorapi, am sugerat. 
Ştii ce mult îi place să se joace cu ciorapii tăi. 

— Ciorapii n-or să fie de-ajuns pentru tot restul 
după-amiezei, a zis tata. De-aia m-am gândit la 
cinema. 

— La ce film o să mergem, tati? 


Tata s-a uitat în New York Magazine”. 

— O viaţă de urs rulează la un cinema din 
cartier. Cum ţi se pare? 

— Despre ce e vorba? 

— Despre viaţa unui urs, cred, mi-a zis tata. E 
încadrat la „audienţă generală“. 

Mă gândeam la un western bun cu o grămadă de 
acţiune sau la un film pentru cei peste 17 ani, la care, 
dacă ești mai mic, nu poţi intra decât însoţit de 
părinţi. Dar tata s-a hotărât. A rămas O viaţă de urs. 

I-am sugerat lui tata ar trebui să-i facă baie lui 
Colţunaș. Pentru că începuse să arate cam murdar. 
Cred că noaptea trecută tata nici nu-i pusese pija- 
maua. Purta același tricou cu guler de ieri-dimi- 
neaţă, când plecase mama. 

La ora unu eram gata de plecare. Toţi trei purtam 
haine de ploaie și cizme de cauciuc, iar tata își luase 
umbrela lui mare şi neagră. 

Trebuie să vă spun ceva despre New York — e 
greu să faci rost de un taxi când plouă. Dar cinema- 
tograful nu era prea departe. Tata a zis că plimbarea 
o să ne facă bine. Erau o grămadă de băltoace. Ploua 


* Revistă săptămânală care abordează subiecte legate de stilul 
de viată, cultură, politică (n. trad.). 


134 


cu găleata. Îmi place să merg prin ploaie. Mai ales 
dacă nu e prea frig. E plăcut când ţi se udă faţa. 

Săream peste băltoace. Tata le ocolea și el. Dar 
nu și Colţunaș. Sărea în fiecare baltă și stropea totul 
în jur ca un răţoi. Când am ajuns la cinema, avea 
partea de jos a pantalonilor udă fleașcă. Tata l-a 
dus la toaleta bărbaţilor. I-a băgat câte un snop de 
şerveţele pe fiecare crac al pantalonilor. Colţunaș a 
protestat. Însă după ce tata i-a adus o cutie mare de 
floricele, a uitat de pantalonii îndesaţi cu hârtie. 

Imediat ce ne-am instalat pe scaunele noastre, 
un băiat solid s-a așezat în faţa lui Colţunaș, așa că 
a trebuit să schimbe locul cu tata. Acum Colţunaș 
era la marginea rândului, eu stăteam la mijloc, iar 
tata era în stânga mea. 

Când s-a stins lumina în sală, Colţunaș a zis: 

— Ohhh... întuneric. 

— Taci din gură. Nu ai voie să vorbeşti la film, 
i-am zis. 

— Bine, Pi-ta, a spus. 

Atunci a început să arunce cu floricele. La în- 
ceput n-am observat, dar mă întrebam de ce per- 
soanele din faţa noastră se întorceau spre noi în fie- 
care secundă. Apoi l-am auzit pe Colţunaş şoptind 


„Pac-pac-pac!“ și l-am văzut aruncând un pumn 
de floricele. 

l-am dat un ghiont lui tata. 

— Îşi aruncă floricelele, am șoptit. 

Tata s-a întins peste mine şi i-a tras una lui 
Colţunaș peste picior: 

— Dacă mai arunci vreuna, ţi le iau. 

— Nu arunc! a spus Colţunaș foarte tare. 

— Șuu! au zis cei din faţa noastră. 

— Șutt! le-a răspuns Colţunaș. 

— Vezi, e prea mic pentru cinematograf, i-am 
zis lui tata. Nu înţelege. 

Dar din momentul în care primul urs a apărui 
pe ecran, Colţunaș a stat liniștit și a privit. După un 
timp, am uitat de el și m-am concentrat la film. Era 
mai bun decât crezusem. Arăta toţi puii ăia de urs 
și cum trăiesc ei. 

Nu sunt sigur când mi-am dat seama că frate-meu 
dispăruse. Cred că atunci când m-am întors să-l 
întreb dacă i-au mai rămas floricele. Le terminasem 
pe ale mele și tot mi-era foame. Am fost foarte 
surprins să constat că nu era acolo. Adică, acum un 
minut stătea lângă mine și în clipa următoare 
dispăruse. 

— Hei, tati, i-am șoptit lui tata. A dispărut. 


— Ce? a întrebat tata. 

— Colţunaș nu mai e pe scaun. 

Tata s-a uitat și el spre scaun. 

— Unde s-a dus? 

— Nu ştiu. Am băgat de seamă doar că nu mai e. 

— Lasă-mă să ies, Peter. O să-l găsesc. 

— Să vin şi eu? am întrebat. 

— Nu... tu poţi rămâne aici să vezi restul filmului. 
Probabil că se învârte pe la standurile cu bomboane. 

M-am ridicat ca să-l las pe tata să iasă. Mă întreb 
ce-ar fi zis mama dacă ar fi ştiut că frate-meu s-a 
pierdut la film. 

Peste câteva clipe, filmul s-a oprit — chiar în 
mijlocul unei scene. Sunetul s-a stins treptat, ca la 
un disc stricat. Publicul a scos un murmur dezapro- 
bator. Câţiva copii au început să strige: „Huo... 
huo!“ 

Apoi tata, doi plasatori şi un domn în costum au 
venit la mine. 

— Stătea chiar aici, le-a spus tata, arătând locul 
gol de la marginea rândului. 

— Păi, a zis domnul în costum, am verificat 
toaletele și oficiul. Nu s-a băgat după standul cu 
dulciuri. Trebuie să căutăm prin sală. 

Și-a făcut mâinile pâlnie la gură și a strigat: 


— Doamnelor și domnilor... vă rog să mă ascul- 
taţi. Vom continua filmul în câteva momente. Dar 
mai întâi trebuie să găsim un băieţel de trei ani care 
răspunde la numele de Colţunaș. 

Câţiva oameni au râs când i-au auzit numele. 
Colţunaş sună probabil caraghios dacă nu eşti 
obișnuit. Mi-am zis: „Poate c-a fost răpit. Ce-o să se 
înfurie mama! Ce copil nebun! nu poţi nici să-l duci 
la film.“ Şi pe urmă m-am gândit: „Totuşi, cine 
și-ar dori să-l răpească?“ 

— Ce să fac, tati? am zis. 

— Ce-ar fi să mergi în sus și-n jos pe culoarul 
ăsta și să-l strigi? 

— Bine, am zis. 

— Aici, Colţunaș, l-am chemat, luând-o în jos 
pe culoar. 

Parcă aș fi strigat un câine. 

— leşi afară, Colţunaș. 

Când am ajuns la rândul din faţă și am strigat 
„Aici, Colţunaș!“, a ţâșnit spre mine. M-a speriat 
așa de tare, că am tipat: 

— Ahhh... 

— Salut, Pi-ta, a zis. 

— Hei, l-am găsit, am strigat. L-am găsit... 

Apoi m-am întors spre frate-meu: 

— Băi, blegule! Ce cauţi tocmai aici? Şi de ce 
stai pe jos? 

— Pun mâna pe urşi, a zis Colţunaș. Da’ urşii 
s-au dus toţi. 

Și-a desfăcut braţele și a zis din nou: 

— Duși toți. 

Tata, plasatorii și domnul în costum au alergat 
la noi. 

— Colţunaș, a zis tata, întorcându-l pe toate 
părţile, ești bine? 

— Voia să mângâie urșii. Ce poţi să mai zici? am 
spus. 

— Păi cred că acum putem să dăm drumul la 
film, a zis omul în costum. 

Și-a făcut mâinile pâlnie la gură din nou: 

— Mulţumesc, doamnelor și domnilor. Tânărul 
nostru a fost găsit în bună stare. Acum ne vom 
întoarce la filmul O viaţă de urs. 

Tata l-a adus pe Colţunaș înapoi la locurile 
noastre. L-a ţinut în braţe tot restul filmului. Cred 
că nu voia să mai riște! 

Mai târziu, când am ajuns acasă, tata i-a explicat 
lui Colţunaș că la cinema e ca la televizor. 

— E doar o poză. Nu ai ce să atingi. 


Colţunaș a ascultat, dar nu ştiu dacă l-a crezut 
pe tata. Am senzaţia că el credea în continuare că 
urșii ăia erau în sala de cinema, pe undeva. M-am 
hotărât să nu-l mai iau niciodată pe frate-meu la 
film. Niciodată! Sau cel puţin până nu împlinea 
nouă sau zece ani. 

Tata mi-a spus că vrea să pregătească ceva spe- 
cial pentru masa de seară. Pentru a sărbători Gă- 
sirea lui Colţunaş la Cinema. M-am gândit că asta 
chiar e ciudat. Pentru că, din câte ştiu, tata nu ştie 
să gătească nimic. Nu ştie nici măcar unde ține ma- 
ma untul de arahide, farfuriile sau oalele și tigăile. 
Norocul lui că am fost acolo să-i arăt. 

— Ce-o să gătești, tati? 

— O super-omletă, a zis. 

— Omletă? Eu și Colţunaș nu prea ne omorâm 
după omletă. 

— Asta o să vă placă, a zis, fredonând un cântec 
în timp ce punea laolaltă ingredientele. Peter, dă-mi 
o tigaie mare. 

— Bine, am zis și i-am dat-o. 

A topit niște unt în ea. 

— Ce se pune la super-omletă? am întrebat, în 
timp ce frate-meu, așezat pe podea, lovea unul de 
altul două capace de oală. 


— Păi ouă, bineînţeles, a zis tata. Omletele sunt 


făcute din ouă. 

— Și mai cc? am întrebat. 

— Hm... Cred că o să fac o omletă cu ciuperci. 

— Ouă şi ciuperci? 

— Da, o să-ţi placă la nebunie. 

— Nu sunt prea sigur. 

— O să vezi, Peter, a zis tata. 

Cât a gătit tata, eu am pus masa. L-am așezat 
până și pe Colţunaș în scaunul lui înalt. 

Când a fost gata omleta, tata ne-a adus-o. 
Fredona în continuare. 

— Ce omletă gigant! am zis, când am văzut-o. 

Umplea toată tigaia. 

— Câte ouă ai pus? 

— Vreo douăsprezece, a zis tata. 

— Mama pune doar câte un ou, i-am zis. 

— Când o să guști din asta, o să-ţi dai seama de 
ce le-am folosit pe toate. 

— Zici că-i aşa bună? am întrebat. 

— Hai, mi-a zis tata în timp ce mă servea. Gustă! 

Am luat o înghițitură. Era groaznică! Cel mai 
rău lucru pe care-l mâncasem vreodată. Dar tata 
stătea acolo, cu un zâmbet larg pe faţă. Nu voiam 
să-l supăr. 


— Fi?’ a zis. 

— E bună, i-am spus, înghițind o ditamai îmbu- 
cătura nemestecată. 

Am dat-o pe gât cu un pahar de lapte. 

— Vezi... mama ar trebui să experimenteze mai 
mult. Așa te-ai învăţa să mănânci tot felul de 
lucruri. 

— Nu cred că mama mi-a făcut vreodată omletă 
cu ciuperci, am zis. 

Tata a pus niște omletă în farfuria lui Colţunaș, 
apoi a luat și el o porţie. Imediat, Colţunaș și-a în- 
desat în gură o ditamai îmbucătura. Am așteptat, 
imaginându-mi că o să se înece cu ea. În schimb, el 
a zis: 

— Mmm... bun! 

Tata jubila. Colţunaș nu era destul de șmecher 
ca să-l păcălească pe tata. Aşa că trebuie să-i fi 
plăcut cu adevărat. Dar un copil care poate să 
mănânce flori și să-și înghită dinții nu are de unde 
să știe prea multe despre omlete. 

Apoi tata s-a așezat și a gustat super-amestecul. 
Nu doar că s-a înecat cu el. L-a scuipat imediat! 

— Aoleu! a zis. E îngrozitoare. Ceva n-a fost 
cum trebuie. Poate că ouăle sunt stricate. 


— Mama de-abia le-a cumpărat joia asta, am 
zis. 

— Atunci o fi de la ciuperci, a zis tata. 

— Poate e doar felul cum le-ai gătit tu, am sugerat. 

Tata a sărit de la masă şi a aruncat omleta cu 
ciuperci la gunoi. Coltunaş a început să plângă: 

— Mai vreau... VREAU! 

— Nu, i-a spus tata, nu cra bună deloc. 

— PAP SAU PUN ÎN CAP... PAP SAU PUN ÎN 
CAP, a început Colţunaș să ţipe, azvârlindu-și lin- 
gura în cealaltă parte a camerei. A nimerit în planta 
preferată a mamei. Pământul din ghiveci s-a îm- 
prăștiat pe toată podeaua bucătăriei. 

— Încetează! s-a răstit tata la Colţunaș. O să fac 
niște sandviciuri bune cu unt de arahide. Apoi o 
să-ţi fac o baie! Mămica se întoarce mâine și o să-i 
arătăm ce bine s-a descurcat tata de unul singur! 
Peter... unde ascunde mama untul de arahide? 

După masă, tata i-a făcut baie lui Colțunaş. 
Singurul lucru pe care s-a hotărât să nu-l facă a fost 
spălatul vaselor. Le-a stivuit în chiuvetă şi i le-a 
lăsat mamei. 

Duminică după-amiază ne-am dus cu maşina la 
aeroport ca s-o așteptăm pe mama. Pe drum, tata a 
zis c-ar fi mai bine ca tot ce întâmplase în weekend 


să rămână între noi — doar între noi trei —, ca un 
secret între bărbaţi. Am fost de acord să nu suflu un 
cuvânt. lar mama a fost așa de bucuroasă că ne 
vede, că nici n-a pomenit de vasele murdare din 
chiuvetă. 

Într-o seară, şase săptămâni mai târziu, ne uitam 
la televizor, când a început noua reclamă la 
Pici-Cleta. 

— Eu sunt, a zis Colţunaș. 

Mama s-a uitat pe deasupra cărţii pe care o citea. 

— Seamănă cu tine, Colţunaş, dar nu eşti tu. 

— Ba da, a zis Colţunaș. Eu sunt... uite... 

Mama a strâns din ochi și s-a uitat mai bine. 

— Ştii, Warren, i-a zis lui tata, chiar seamănă cu 
Colţunaș. 

Apoi a râs. 

— Imaginează-ţi încă un băieţaș ca el! 

— Păi e chiar Colţunaș! am zis. 

— Păi e chiar Colţunaș, a repetat frate-meu. 

— Nu ţi-am zis, dragă, a spus tata. Ne-am gândit 
că o să-ţi placă surpriza. E chiar Colţunaș. 

— CE? a zis mama, ca şi cum nu i-ar fi venit să 
creadă. 

— Vezi, mami, am început, îţi aminieşti de 
weekendul ăla în care te-ai dus la tanti Linda? 


Pe urmă m-am oprit şi m-am gândit la toate 
lucrurile pe care mama nu le ştia: 


Bălţile prin care sărise Colţunaș. 
Șerveţelele din pantaloni. 

Cum vrusese să pună mâna pe urși. 

Și omleta cu ciuperci. 

Și domnul Vincent cu trabucul lui. 

Și Janet cu biscuiţii ei în formă de peștişori. 


M-am uitat la tata și am început să râd. Și el la 


fel. 


Picurici! 


N-o să uit niciodată ziua de vineri, zece mai. E 
cea mai importantă zi din viaţa mea. Nu a lost de la 
început așa. A început ca orice altă zi. M-am dus la 
școală. Am mâncat de prânz. Am lost la ora de 
sport. Apoi m-am întors acasă cu Jimmy Fargo. Am 
plănuit să ne întâlnim la stânca noastră specială din 
parc după ce ne schimbăm. 

În lift, i-am zis lui Henry ce mult mă bucur că o 
să vină vara. Henry a spus că și el se bucură. Când 
am coborât din lift, la etajul meu, am mers pe hol și 
am deschis uşa apartamentului. Mi-am dat jos 
haina şi am agăţat-o în vestiar. Mi-am pus cărţile 
pe masa din hol, lângă geanta mamei. Am luat-o 

direct spre camera mea ca să mă schimb și să văd ce 
face Picurici. 

Primul lucru pe care l-am observat a fost lanţul 
de la ușă. Era desfăcut. Ușa de la dormitor era 
deschisă și un scaun era trântit chiar la intrare, de 
era gata să mă împiedice de el. Am fugit la dulap să 
văd ce face Picurici. Nu era acolo! Acvariul cu apă 
și pietre era, dar Picurici dispăruse. 

M-am speriat de-a binelea. Mi-am zis: „Poate 
c-a murit când eram la școală și eu nu ştiu.“ 

Am fugit în bucătărie și am zbierat: 

— Mami... unde-i Picurici? 

Mama pusese ceva în cuptor. 

Frate-meu stătea pe jos și izbea oale și tigăi unele 
de altele. 

— Liniște! am ţipat la Colţunaş. Nu aud nimic 
în toată hărmălaia asta. 

— Ce-ai zis, Peter? m-a întrebat mama. 

— Am zis că n-o găsesc pe Picurici. Unde e? 

— Vrei să zici că nu e în acvariu? a întrebat mama. 

Am dat din cap. 

— Vai de mine! a zis mama. Sper că nu se târăşte 
pe undeva prin casă. Știi că nu-mi place cum 


miroase. O să mă uit prin dormitoare. Tu caută 
pe-aici, Peter. 

Mama a plecat val-vârtej. M-am uitat la fra- 
te-meu. Zâmbea. 

— Colţunaș, știi unde e Picurici? l-am întrebat 
calm. 

Colţunaș zâmbea în continuare. 

— Ai luat-o tu? Ai luat-o, Coltunaș? am întrebat, 
mai puţin calm. 

Colţunaș a chicotit și și-a acoperit gura cu 
mâinile. 

— Unde e? am ţipat. Ce-ai făcut cu ţestoasa mea? 

N-a venit niciun răspuns de la Colţunaș. Și-a 
lovit din nou oalele și tigăile. l le-am luat din mână. 
Am încercat să-i vorbesc cu blândeţe. 

— Acum spune-mi unde e Picurici. Spune-mi 
unde e ţestoasa mea. N-o să mă supăr dacă-mi spui. 
Hai, Colţunaș, te rog. 

Colţunaș s-a uitat la mine. 

— În burtică, a zis. 

— Cum adică în burtică? am întrebat, uitându-mă 
chiorâș. 

— Picurici în burtică! a repetat. 

— Care burtică? am ţipat la frate-meu. 


— Asta, a zis Colţunaş, frecându-se pe burtă. 


Picurici e în burtica asta. Chiar aici! 

M-am hotărât să-i cânt în strună. 

— Bine. Cum a ajuns acolo, Colţunaș? am întreba. 

Colţunaș s-a ridicat în picioare. Sărea în sus şi-n 
jos și cânta: 

— L-AM PĂPAT... L-AM PĂPAT... L-AM PĂPAT! 

Pe urmă a fugit din cameră. 

Mama s-a întors în bucătărie. 

— Ei, pur și simplu n-o găsesc nicăieri, a zis. 
M-am uitat în toate sertarele de la șifoniere, în 
dulapurile din baie, în cabina de duș, în cadă și... 

— Mami, am zis, clătinând din cap, cum ai putut? 

— Cum am putut ce, Peter? a întrebat mama. 

— Cum ai putut să-l lași să facă asta? 

— Să las pe cine să facă ce, Peter? a întrebat mama. 

— SĂ-L LAȘI PE Colţunaş S-O MĂNÂNCE PE 
PICURICI! am ţipat. 

Mama a început să amestece în aluatul pe care-l 
pregătea. 

— Nu te prosti, Peter, a zis. Picurici e o ţestoasă. 

— A MÂNCAT-O PE PICURICI! am insistat. 

— Peter Warren Hatcher! NU MAI SPUNE ASA 
CEVA! a zbierat mama. 

EI 


— Atunci întreabă-l! Iai, întreabă-l! i-am spus. 

Colţunaș stătea în pragul ușii cu un rânjet mare 
pe față. Mama l-a luat în braţe și l-a mângâiat uşor 
pe cap. 

— Colţunaș, i-a zis, spune-i lui mami unde e 
testoasa fratelui tău. 

— În burtică, a zis Colţunaş. 

— Ce burtică? a întrebat mama. 

— A MEA! a râs Colţunaș. 

— Mama l-a pus pe Colţunaș pe blatul de la 
bucătărie, de unde nu putea să fugă de ca. 

— A, o păcălești pe mămica... nu-i așa? 

— Nu păcălesc! a zis Colţunaş. 

Mama s-a albit tare la faţă. 

— Chiar ai mâncat testoasa fratelui tău? 

Un zâmbet larg din partea lui Colţunaș. 

— VREI SĂ ZICI C-AL BĂGAT-O ÎN GURĂ ŞI 
Al MESTECAT-0... AȘA? a făcut mama ca și cum 
ar fi mestecat ceva, 

— Nu, a zis Colţunaș. 

Un zâmbet de uşurare a apărut pe chipul mamei. 

— Sigur că nu. Doar ai glumit. 

L-a pus jos pe Colţunaș și mi-a aruncat o privire. 

Colţunaș a gângurit: 


— Nu mestecat. Nu mestecat. Hap... hap... s-a 
dus testoasa. În burtică la Colţunaș. 

Eu şi cu mama ne-am holbat la Colţunaș. 

— Nu sc poate! a zis mama. 

— Ba da! a zis Colţunaș. 

— Nu! a ţipat mama. 

— Da! a ţipai și Colţunaş. 

— Da? a întrebat mama moale, ţinându-se de 
un scaun cu amândouă mâinile. 

— Da, a zis senin Colţunaş. 

Mama a suspinat şi l-a luat în braţe pe frate-meu. 

— Vai, îngeraşul meu! Băieţelul meu scump! VAI... 

Mama nu s-a gândit nicio clipă la ţestoasa mea. A 
uitat complet de Picurici. Nici nu s-a întrebat dacă 
ţestoasei mele îi plăcuse să lie înghițită de frate-meu. 
A alergat la telefon, cu frate-meu cuibărit sub aripa 
ei. l-am urmat. Mama a sunat la urgenţe, ţipând: 

— Ajutor! E o urgenţă. Copilaşul meu a mâncat 
o ţestoasă... NU MAI RÂDETI! i-a spus mama cen- 
tralistei. Trimiteţi imediat o ambulanţă la numărul 
68, pe Strada 25 de Vest. 

Mama a închis. Nu arăta prea bine. Lacrimile îi 
curgeau șiroaie pe faţă. L-a pus pe Colţunaș jos, pe 


podea. Nu puteam înţelege de ce era asa de supărată: 
Colţunaş părea bine-mersi. 

— Peter, ajută-mă! m-a rugat mama. Adu-mi 
niște pături. 

Am alergat în camera lui frate-meu. Am înșfăcat 
două pături de pe patul lui Colţunaș. Mă urmărea 
peste tot, cu zâmbetul ăla neghiob întipărit pe faţă. 
Îmi venea să-l strâng de gât. Cum putea să stea pur 
şi simplu, râzând aşa de fericit, când avea ţestoasa 
mea înăuntrul lui? 

l-am adus mamei păturile. L-a învelit pe Colţunaş 
și a alergat spre ușa de la intrare. l-am urmat și am 
înșfăcat poșceta ei de pe masa din hol. M-am gândit că 
o să se bucure că mi-am amintit de ea. 

În hol, am apăsat pe butonul liftului. A trebuit 
să așteptăm câteva minute. Mama se tot fâţâia prin 
fata liftului. ÎL ţinea în braţe pe Colţunaș. El își 
sugea degetele și scotea plescăitul ăla care-mi place 
mie. Dar eu nu mă puteam gândi decât la Picurici. 

În cele din urmă, liftul a ajuns la etajul nostru. 
Mai erau trei oameni înăuntru, în afară de Henry. 

— Avem o urgenţă, s-a văicării mama. Ambulanţa 
aşteaptă jos. Grăbește-te, te rog! 

— Da, doamnă Hatcher. Bineînţeles, a zis | lenry. 
Vă duc jos cât. de repede pot. Fără alte opriri. 

Cineva mi-a dat un ghiont în spate. M-am întors. 
Era doamna Rudder. 

— Ce s-a întâmplat? a şoptit. 

— Fratele meu, i-am răspuns, tot în şoaptă. Mi-a 
mâncat testoasa. 

Doamna Rudder i-a şoptit asta bărbatului de 
lângă ea, iar el a şoptit mai departe doamnei de 
lângă cl, care i-a şoptit lui Henry. M-am uitat drept 
înainte și m-am prefăcut că nu aud nimic. 

Cu frate-meu în braţe, mama s-a întors şi a zis: 

— Nu e de râs. Nu e nimic de râs! 

Dar Colţunaş a zis: 

— Râs, râs, râs Colţunaș! 

Toată lumea a izbucnit în râs. Toată lumea, cu 
excepţia mamei. 

Ușa liftului s-a deschis. Doi bărbaţi, îmbrăcați 
în alb, așteptau cu o targă. 

— Ăsta-i copilașul? a întrebat unul dintre ei. 

— Da. El e, a suspinat mama. 

— Nu vă faceţi griji, doamnă. Vom ajunge ime- 


diat la spital. 

— Hai, Peter, a zis mama, trăgându-mă de mâ- 
necă. O să mergem în ambulanţă cu el. 

Ne-am urcat în partea din spate a ambulanţei 
albastre. Nu mai fusesem niciodată într-o ambulanţă. 

“ra ca lumea. Colţunaș stătea în genunchi pe un pat 

și se uita atent pe fereastră. Făcea cu mâna spre mul- 
țimea de oameni care se adunase pe trotuar. 

Unul dintre brancardieri a venit în spate, cu noi. 
Celălalt conducea mașina. 

— Ce s-a întâmplat, doamnă? a întrebat brancar- 
dierul. Copilul pare destul de sănătos. 

— A înghiţit o ţestoasă, a șoptit mama. 

— CE a făcut? a întrebat brancardierul. 

— Mi-a mâncat testoasa. Aia a făcut! i-am spus. 

Mama şi-a îngropat faţa în batistă şi a început să 
plângă din nou. 

— Hey, Joe! l-a strigat brancardierul pe şofer. 
Dă-i bătaie... piciul ăsta a înghiţit o ţestoasă! 

— Nu e de râs! a insistat mama. 

Eram de acceaşi părere, având în vedere că era 
vorba de testoasa mea. 

Am ajuns la intrarea din spate a spitalului. Două 
asistente l-au luat repede pe Colunaș. Mama a 
alergat după el. 

— Aşteaptă aici, băiete! mi-a strigat o asistentă, 
arătându-mi o bancă. 

M-am așezat pe banca tare de lemn. Nu aveam 
nimic de făcut. Nu erau cărți sau reviste împrăștiate 
peste tot, ca în cabinetul domnului doctor Cone. 
Așa că m-am uitat la ceas și la semnele de pe pereţi. 
Mă aflam în secţia de urgenţe a spitalului. 

După o vreme, asistenta s-a întors. Mi-a dat niște 
hârtie și creioane colorate. 

— Uite! Fii băiat cuminte și desenează ceva. 
Mama ta o să iasă în curând. 

Mă întrebam dacă știa de Picurici și dacă ăsta era 
motivul pentru care încerca să fie amabilă cu mine. 
Nu aveam chef să desenez nimic. Mă întrebam ce-i 
fac lui Colţunaș înăuntru. Poate că nu era totuși un 
pici așa de rău. Mi-am adus aminte că verișorul mai 
mic al lui Jimmy Fargo a înghiţit odată cea mai 
valoroasă piatră din colecţia lui Jimmy. lar mama 
mi-a spus că atunci când eram mic cu am înghiţit o 
monedă. Totuși... o monedă nu e ca o ţestoasă! 

M-am uitat la ceasul de pe perete timp de o oră 
şi zece minute. Apoi s-a deschis o ușă și mama a 
ieşit, împreună cu domnul doctor Cone. Am fost 
surprins să-l văd. Nu ştiam că lucra la spital. 

— Bună ziua, Peter, a zis. 
— Bună ziua, domnule doctor. Aveţi testoasa? 


— Nu încă, Peter, a zis. Dar am ceva să-ţi arăt. 


Uite niște radiografii de-ale fratelui tău. 

Am studiat radiografiile în timp ce doctorul îmi 
arăta diferite lucruri. 

— Vezi, a zis, aici e testoasa ta... chiar aici. 

M-am uitat cu atenţie. 

— Picurici o să rămână acolo pentru totdeauna? 
am întrebat. 

— Nu. Cu siguranţă nu! O s-o scoatem. l-am dai 
deja lui Colţunaș niște medicamente. Așa o să rezol- 
văm ușor problema. 

— Ce medicamente? am întrebat. Ce problemă? 

— Ulei de ricin”, Peter, a zis mama. Colţunaș a 
luat ulei de ricin. Şi suspensie de magneziu”. Și suc 
de prune. O grămadă. Toate astea o să ne ajute să o 
scoatem pe Picurici din burtica lui Colţunaș. 

— Trebuie doar să așteptăm, a zis domnul doctor 
Cone. Probabil până mâine sau poimâine. Colţunaș 
trebuie să rămână aici peste noapte. Dar nu cred că 
va mai înghiţi vreodată ce nu trebuie. 


* Medicament cu efect laxativ (n. frad.). 


*% idem. 


— Şi cu Picurici cum rămâne? am întrebat. O să 
fie bine? 

Mama și doctorul s-au uitat unul la altul. Am 
știut răspunsul înainte ca el să dea din cap și să 
zică: 

— Cred că e cazul să-ţi iei altă ţestoasă, Peter. 

— Nu vreau altă ţestoasă! am zis. 

Mi-au dat lacrimile. Eram stânjenit și le-am 
şters cu dosul palmei. Apoi a început să-mi curgă 
nasul și a trebuit să mi-l trag. 

— O vreau pe Picurici, am zis. E singura țestoasă 
pc care o vreau. 


Mama m-a dus acasă cu un taxi. Mi-a spus că tata 
era în drum spre spital și c-o să stea cu frate-mcu. 
Când am ajuns acasă, mi-a tăcut cotlete de miel, 
dar nu prea mi-era foame. Tata s-a întors acasă 
târziu în seara aceca. Eram încă treaz. Părea abătut. 
l-a șoptit mamei: 

— Nu încă... încă nimic. 

A doua zi cra sâmbătă. N-aveam școală. Mi-am 
petrecut toată ziua în sala de așteptare a spitalului. 
Era o grămadă de lume pe-acolo. Erau și cărți, și 
reviste. Nu era ca pe banca tare a holului de la urgente. 
Semăna mai mult cu o cameră de zi. Le-am spus 


tuturor că fratele meu mi-a mâncat testoasa. S-au 
uitat la mine cam ciudat. Dar nimeni nu mi-a spus 
că-i pare rău de ţestoasa mea. Nici măcar o dată. 

Seara am mâncat cu mama la cantina spitalului. 
Am comandat un hamburger, dar abia m-am atins 
de el. Pentru că, fix în timp ce mâncam, mama mi-a 
spus că dacă medicamentele nu-și făceau repede 
efectul, Colţunaș trebuia operat ca să i-o scoată pe 
Picurici din burtă. Mama n-a mâncat nimic. 

În seara aceea bunica a venit să stea cu mine. 
Mama și tata au rămas la spital cu frate-meu. Acasă 
era jalnic. Din oră în oră, ţârâia telefonul. Era ma- 
ma, care suna de la spital să ne dea vești. 

— Nu încă... înţeleg, repeta bunica. Încă nu s-a 
întâmplat nimic. 

Eram nefericit. Eram singur. Bunica n-a obser- 
vat. Simţeam că-mi lipseşte până şi zăngănitul de 
oale făcut de Colţunaş. La miezul nopții, telefonul a 
sunat din nou. M-a trezit, așa că m-am târât în hol 
să aflu ce se întâmplă. 

— Ura! A ieşit! Veşti bune, în sfârșit! a strigat 
bunica. 

A închis telefonul și s-a întors spre mine. 

— Peter, medicamentele şi-au făcut în sfârșit 
efectul. Tot uleiul ăla de ricin și suspensia de mag- 
neziu şi sucul de prune au dat în sfârșit rezultate. 
Ţestoasa a ieşit! 

— Vie sau moartă? am întrebat. 

— PETER WARREN HATCHER, CE ÎNTRE- 
BARE-I ASTA? a strigat bunica. 

Deci frate-meu nu mai avea testoasa în el. lar eu 
nu mai aveam țestoasă! Nu mi-a mai plăcut de 
Colţunaș la fel de mult cum credeam înainte să sune 
telefonul. 


A doua zi dimineaţă, Colţunaș s-a întors acasă, 
adus în braţe de tata. Mama avea în braţe o mulţime 
de cadouri. Toate pentru Colţunaș! Mama a pus jos 
cadourile şi l-a pupat. A zis: 

— Colţunaș primeşte tot ce vrea. Orice. Mama e 
aşa de bucuroasă că puiul ei s-a făcut bine! 

Era dezgustător. Cadouri și săruturi și atenţii 
pentru Colţunaș. Nici măcar nu puteam să mă uit la 
el. Se distra! Probabil că nici nu-i părea rău că-mi 
mâncase testoasa. 

În seara accea, tata a venit acasă cu o cutie mai 
mare decât toate. Nu era împachetată în hârtie sau 


altceva, dar am ştiut că era un alt cadou. M-am 
întors cu spatele la tata. 

— Peter, a zis tata, în cutia asta e o surpriză 
pentru tine! 

— Fi bine, nu vreau altă ţestoasă. Să nu crezi că 
dacă-mi dați o altă ţestoasă o să mă simt mai bine... 
pentru că n-o să fie așa. 

— A zis cineva ceva de vreo ţestoasă? a întrebat 
tata. Uite, Peter, eu și cu mama ne-am gândit că te-ai 
purtat foarte bine în situaţia asta. Până la urmă, 
Picurici era animăluţul tău. 

M-am uitat în sus. Auzeam bine? Chiar și-au adus 
aminte de mine și de Picurici? Am băgat mâna în cutie. 
Am simţit ceva cald, moale și blănos. Mi-am dat seama 
că e un câine, dar m-am prefăcut că sunt surprins când 
mi-a sărit în poală și a început să mă lingă. 

Colţunaș a ţipat: 

— Ahhh... căţel! Uite... căţel! 

S-a dus glonţ la câine și l-a apucat de coadă. 

— Colţunaș, a zis tata, luându-l de acolo. E câi- 
nele fratelui tău. Poate că într-o zi o să ai şi tu câinele 
tău. Dar ăsta e al lui Peter. Înţelegi? 

Colţunaş a dat din cap: 

— Cuţu lui Pi-ta. 

— Aşa ¢, a zis tata. Câinele lui Peter! 

Apoi s-a întors spre mine. 

— Şi ca să fim siguri, fiule, a zis, am luat un 
câine care o să crească destul de mare. Mult prea 
mare ca fratele tău să-l mai poată înghiţi! 

Am râs cu toții. Câinele meu era frumos. 

l-am spus TȚestosul... ca să-mi aduc aminte. 

SAPITOLUI, 2 


A PITOLUL í 


CAPITOLUL 3 


APITOLUL 4 


SAPITOLUL 5 
APITOLUL 6 
SAPITOLUL 7 
APITOLUL 8 
JAPITOLUL 9 


JAPITOLUL 10 


Cuprins 


Marele câștigător .....cc.. 


Domnul şi doamna Juicy-O........ 


Câinele familiei. .......... 


Incă o zi ploioasă. i e cae aaa 


Picurici! 

